Sarjan wanita cedera dilanggar lelaki kejar ibu mentua

CHUKAI: Seorang anggota polis wanita cedera parah di bahu selepas motosikalnya dilanggar sebuah kereta yang dipandu secara berbahaya oleh seorang lelaki ketika dalam perjalanan ke tempat kerja di Ibu Pejabat Polis Daerah (IPD) Kemaman, hari ini.

Ketua Polis Daerah Kemaman, Supt Hanyan Ramlan berkata, siasatan awal mendapati sebelum kejadian jam 11.30 pagi itu, pemandu berkenaan berusia 51 tahun telah bertengkar dengan ibu mentuanya, dipercayai disebabkan oleh isu perebutan harta di sebuah rumah di Jalan Dato, dekat sini.

Beliau berkata, dalam pertengkaran itu, suspek telah mengeluarkan sebatang kayu dan bertindak mengetuk bonet hadapan serta bumbung kereta ibu mentuanya sehingga kemek.

“Ibu mentuanya yang ketakutan masuk ke dalam kereta dan memandu ke Balai Polis Chukai untuk mendapatkan pertolongan.

“Dalam perjalanan, suspek mengekori ibu mentuanya dan cuba memotong dengan cara berbahaya sehingga merempuh motosikal (ditunggang) anggota polis wanita yang datang dari arah bertentangan,” katanya dalam kenyataan.

Hanyan berkata, anggota polis berrpangkat sarjan berusia 36 tahun itu telah dikejarkan Hospital Kemaman untuk rawatan lanjut.

Menurutnya suspek cuba melarikan diri selepas kejadian, namun berjaya ditahan pada jam 2.15 petang tadi di tepi jalan di kawasan Ibok, kira-kira 18 kilometer dari tempat kejadian.

“Suspek gagal melarikan diri lebih jauh kerana kereta yang dinaikinya rosak dan tersadai di tepi jalan.

“Kes disiasat mengikut Seksyen 42(1) Akta Pengangkutan Jalan 1987 kerana memandu secara melulu dan berbahaya,  Seksyen 427 Kanun Keseksaan dan 506 Kanun Keseksaan,” katanya. – BERNAMA


Lima lelaki ditahan kes simbah asid premis jual kenderaan terpakai

GEORGE TOWN: Polis Pulau Pinang menahan lima lelaki termasuk seorang warga emas bagi membantu siasatan berhubung kejadian beberapa premis menjual kenderaan terpakai disimbah cat dan asid serta pemerasan, dalam serbuan berasingan di sekitar negeri itu.

Ketua Polis Pulau Pinang, Datuk Khaw Kok Chin berkat, semua lelaki berusia 26 hingga 63 tahun itu ditahan secara berasingan di empat lokasi sekitar George Town, di sini dan Bayan Baru, dekat sini hasil maklumat serta risikan yang dijalankan sejak tiga hari lepas.

“Susulan kejadian itu, polis menubuhkan pasukan khas bagi mengesan suspek yang terlibat dan kami melancarkan operasi sebelum berjaya menahan lima lelaki tersebut bermula 5.15 petang semalam hingga 3.20 pagi tadi.

“Berdasarkan siasatan awal, seorang daripada suspek yang ditahan, berusia 36 tahun, berperanan melakukan kerja-kerja menyimbah asid dan cat merah di premis-premis menjual kenderaan terpakai manakala mereka yang lain mempunyai kaitan dengan dia untuk menjalankan jenayah tersebut,” katanya pada sidang akhbar di sini hari ini.

Katanya, polis percaya dengan penahanan lima lelaki itu pihaknya berjaya menyelesaikan sekurang-kurangnya 15 kes simbah asid dan cat merah serta pemerasan iaitu 12 kes di daerah Timur Laut dan tiga kes di daerah Barat Daya.

Khaw berkata, modus operandi mereka ialah menyimbah cat atau asid di premis menjual kenderaan terpakai sebelum menghantar mesej pesanan ringkas (SMS) kepada pemiliknya untuk meminta RM10,000 bagi memeras ugut mangsa.

Katanya, susulan penahanan mereka polis turut merampas empat telefon bimbit dipercayai digunakan untuk memeras ugut pemilik premis menjual kenderaan terpakai tersebut.

“Berdasarkan siasatan polis juga mendapati suspek yang menyimbah asid dan cat itu berhutang dengan along dan dia bekerja dengan along tersebut untuk melakukan jenayah tersebut (simbah asid dan cat) bagi membayar hutangnya,” katanya.

Beliau berkata, polis juga sedang mengesan beberapa lagi suspek dipercayai turut mempunyai kaitan dengan jenayah tersebut dan siasatan lanjut kes itu sedang dijalankan.

“Dua daripada suspek itu mempunyai rekod lampau berkaitan jenayah dan dadah, kesemua mereka kini direman bagi membantu siasatan dan kes tersebut disiasat Seksyen 427 serta 385 Kanun Keseksaan,” katanya.

Semalam, media melaporkan beberapa premis menjual kenderaan terpakai yang disimbah asid bukan sahaja mengalami kerugian akibat kejadian itu malah mereka turut diperas ugut oleh suspek agar membayar sehingga RM10,000 jika tidak mahu kejadian sama berulang.

Ketua Polis Daerah Timur Laut, ACP Soffian Santong dilaporkan berkata, pihaknya menerima laporan polis berhubung kejadian itu sejak 2 Mei lepas hingga dua hari lalu membabitkan kerosakan 43 kereta dan 18 motosikal bernilai RM60,000. – BERNAMA


Pemandu Myvi ditahan kerana acu pistol di kepala penunggang motosikal

MELAKA: Gara-gara tidak puas hati bunyi hon motor dan dijerit ‘hoi’, seorang pemandu kereta, yang sedang menjalani pengawasan polis, bertindak mengacu pistol di kepala seorang penunggang motosikal di hadapan Melaka Mall, di sini, tengah malam tadi.

Bagaimanapun, tindakan pemandu kereta Myvi berusia 28 tahun itu membawa padah apabila mangsa bekerja sebagai mekanik merampas senjata tersebut selepas bergelut dengan suspek.

Suspek cuba melarikan diri dengan kenderaannya namun berjaya ditangkap oleh mangsa berusia 24 tahun  dengan bantuan orang awam dalam kejadian 12.15 tengah malam itu.

Ketua Polis Daerah Melaka Tengah, ACP Christopher Patit berkata, kejadian berlaku apabila mangsa dari arah Ayer Keroh menghala ke arah bandar Melaka sedang meneruskan perjalanan apabila lampu hijau di lampu isyarat berhampiran Majlis Bandaraya Melaka Bersejarah (MBMB).

“Suspek dipercayai tidak puas hati apabila mangsa menunggang motosikal membunyikan hon kepadanya kerana membuat pusingan U dari arah bertentangan sehingga hampir menyebabkan kemalangan.

“Mangsa sempat menekan brek dan mengelak daripada melanggar kereta suspek,” katanya dalam satu kenyataan, di sini, hari ini.

Beliau berkata, mangsa yang terkejut dengan tindakan suspek kemudian membunyikan hon dan menjerit ‘hoi’ ke arahnya sebelum suspek mengarahkan mangsa berhenti di tepi jalan di hadapan Melaka Mall.

Katanya, mangsa kemudian berhenti dan pergi ke arah suspek yang kemudian memarahinya sebaik keluar dari keretanya sebelum mencekak leher mangsa dari belakang serta mengacu pistol di kepalanya.

Katanya, berlaku pergelutan antara kedua-duanya sebelum mangsa berjaya merampas pistol berkenaan dan suspek cuba melarikan diri bersama kenderaannya sebelum dicekup.

Beliau berkata, siasatan awal mendapati suspek mempunyai beberapa rekod lampau berkaitan dadah dan sedang menjalani tempoh pengawasan mengikut Seksyen 39B Akta Dadah Berbahaya 1952 selama dua tahun bermula 1 November 2021.

“Suspek juga perlu melapor diri sebulan sekali tetapi tidak dikenakan syarat had waktu ditetapkan untuk keluar dari Melaka.

“Sepucuk pistol angin berserta enam peluru dan satu bungkus lutsinar mengandungi manik plastik berwarna hijau turut dirampas bagi siasatan lanjut,” katanya.

Katanya, suspek negatif dadah hasil ujian air kencing dan direman enam hari bermula hari ini bagi membantu siasatan mengikut Seksyen 506 Kanun Keseksaan kerana melakukan ugutan jenayah dan Seksyen 36(1)(a)Akta Senjata Api 1960 kerana memiliki pistol. – BERNAMA


Bajet 2023 peruntuk RM372.3 bilion, peningkatan ketara berbanding Bajet 2022, 2021 – Tengku Zafrul

KUALA LUMPUR: Bajet 2023 memperuntukan sejumlah RM372.3 bilion, peningkatan ketara berbanding Bajet 2022 yang memperuntukan sebanyak RM332 bilion dan Bajet 2021 yang berjumlah RM322 bilion.

Menteri Kewangan, Tengku Datuk Seri Zafrul Tengku Abdul Aziz berkata, belanjawan bertemakan ‘Keluarga Malaysia, Makmur Bersama’ ini menyediakan RM272.3 bilion bagi Belanja Mengurus dan RM95 bilion bagi Belanja Pembangunan.

“… RM5 bilion di bawah Kumpulan Wang COVID-19, sejumlah RM2 bilion disediakan sebagai Simpanan Luar Jangka,” kata beliau ketika membentangkan Rang Undang-Undang Perbekalan 2023 di Dewan Rakyat hari ini.

Bajet 2023 adalah yang kedua di bawah kerajaan pimpinan Perdana Menteri Datuk Seri Ismail Sabri Yaakob dan yang kedua sejak Rancangan Malaysia Ke-12 (RMK12) dilancarkan pada 27 Sept tahun lepas.

Tengku Zafrul berkata, Bajet 2023 dipandu oleh 3R – Responsive, Responsible, Reformist (Responsif, Bertanggungjawab, Reformis).

“Bajet 2023 akan segera responsif kepada sebarang cabaran dan melalui bantuan yang komprehensif kepada Keluarga Malaysia, bukan sekadar kumpulan B40 tetapi juga M40, wanita, belia, Orang Kurang Upaya (OKU) dan semua segmen masyarakat,” katanya.

Beliau berkata belanjawan ini juga bertanggungjawab untuk mengimbangi dasar fiskal yang mengembang dengan melaksanakan pembaharuan fiskal ke arah kemampanan kewangan kerajaan dalam jangka panjang.

Bajet ini juga bertanggungjawab membina daya tahan negara bagi mendepani sebarang krisis yang mendatang, katanya.

Tengku Zafrul berkata Bajet 2023 ialah reformis yang mengambil peluang merubah landskap pembangunan negara agar lebih insklusif dan mampan di samping menyokong industri negara yang kukuh melalui pelaburan strategik.

“Bajet ini juga tidaklah dirangka untuk golongan tertentu sahaja, tetapi kesemua buah fikir yang dikumpul, telah teliti dan diadun menjadi satu – ialah sebuah Bajet 2023 hasil ilham Keluarga Malaysia.

“Lebih inisiatif rakyat akan direalisasi sebagai sebahagian usaha holistik yang terkandung di dalam naskhah besar ini, terima kasih kepada semua yang menzahirkan segala idea dan pandangan,” katanya.

Menurutnya, bagi memastikan agenda Bajet 2023 yang responsif, kerajaan akan terus melaksana dasar fiskal yang mengembang, pendekatan ini penting bagi menyediakan bantuan sewajarnya kepada rakyat dan menyokong perniagaan.

Berbekalkan ruang fiskal yang ada, keutamaan Bajet 2023 tertumpu kepada usaha melindungi kebajikan rakyat, katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


9,500 guru baharu diisi November depan- Fadhlina

PASIR PUTEH: Kementerian Pendidikan akan membuat penempatan membabitkan 9,500 guru baharu pada bulan depan sebagai mengatasi kekurangan guru di seluruh negara.

Menterinya, Fadhlina Sidek, berkata proses temuduga guru baharu berkenaan sudah selesai dijalankan baru-baru ini.

“Masalah kekurangan guru adalah bersifat sementara bila ada persaraan dan ada dalam kalangan guru yang berhenti.

“Namun kita akan cepat-cepat ganti bagi mengelak berlaku kekosongan. Proses untuk mendapatkan guru baharu akan dilaksanakan dengan kerjasama Suruhanjaya Perkhidmatan Pendidikan (SPP).

“Insya-Allah menjelang November ini kita akan membuat penempatan membabitkan 9,500 guru baharu,” katanya.

Beliau berkata demikian pada sidang media selepas merasmikan Karnival Agrotek Madani di Kolej Vokasional di Pasir Puteh, di sini, hari ini.

Baru-baru ini, NUTP mendedahkan isu kekurangan guru yang sebelum ini dikaitkan dengan sekolah di pedalaman, sudah ‘menular’ ke institusi pendidikan itu di kawasan bandar.

Presidennya, Aminuddin Awang mendedahkan hampir semua sekolah di seluruh negara kini berdepan masalah kekurangan guru kerana tiada tenaga pengajar baharu ditempatkan bagi menggantikan mereka yang sudah bersara.

Beliau mendakwa, sekolah di seluruh negara mengalami kekurangan lebih 20,000 guru ketika ini dan perlu diselesaikan segera. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Kereta tanpa pemandu untuk disewa di Beijing

Beijing pada awal Mac mengeluarkan lesen kepada gergasi teknologi China Baidu dan syarikat kenderaan autonomi Pony.ai untuk menjalankan perkhidmatan robotaxi tanpa pemandu sepenuhnya.

Kedua-dua syarikat itu, antara pemain utama dalam industri pemanduan autonomi China, masing-masing telah menggunakan 10 kenderaan autonomi di kawasan seluas 60 kilometer persegi di Yizhuang, yang terletak di pinggir selatan Beijing, menurut laporan itu.

Baidu merancang untuk mengembangkan perkhidmatan pengangkutan kenderaan autonominya ke 65 bandar pada 2025 dan 100 lokasi pada 2030.

Perkhidmatan teksi tanpa pemandu China dijangka mencecah 1.3 trilion (AS$188.6 bilion) menjelang 2030, mencakupi 60 peratus daripada pasaran pengangkutan negara pada masa itu.

Robotaxi juga dijangka membuka jalan bagi pembangunan kenderaan autonomi persendirian, yang berpotensi menjadi teknologi revolusioner serta mampu mengubah kehidupan orang ramai, kata pengarah urusan di perundingan Automotive Foresight yang berpangkalan di Shanghai, Yale Zhang. – BERNAMA-XINHUA


DBP tawar gaji RM1,600, OT tanpa bayaran undang perdebatan di media sosial

CYBERJAYA: Iklan jawatan kosong berstatus kontrak di bawah program Personel MySTEP oleh Dewan Bahasa dan Pustaka (DBP) tular di media sosial.

Apa yang menarik perhatian netizen di media sosial adalah jawatan tersebut menawar gaji bulanan sebanyak RM1,600 dengan syarat sekiranya dilantik adalah ‘sanggup bekerja lebih masa tanpa bayaran lebih masa’.

“Iklan temu duga terbuka jawatan kontrak (Personel MySTEP) di Dewan Bahasa dan Pustaka pada tarikh 18 Oktober, hari Selasa.

“Calon-calon yang berkelayakan dijemput hadir untuk temu duga jawatan,” katanya menerusi hantaran di laman Facebook DBP.

Rata-rata pengguna media sosial mempertikaikan syarat perlu bekerja lebih masa tanpa bayaran ditetapkan DBP serta terdapat pengguna mempertahankan iklan kerja kosong DBP menyatakan jawatan yang berada di bawah program MyStep itu adalah dibayar melalui elaun tanpa OT dan caruman Kumpulan Wang Simpanan Pekerja (KWSP).

“Mahu kerah kudrat orang dengan suruh bekerja lebih masa, suruh orang kerja lebih masa secara percuma. Pemikiran macam ini sampai bila tidak akan maju,” ujar Hafizal Harun.

“Iklan jawatan kosong ini cara pekerja ke atau hamba?,” soal Luqfi Nulhakim.

“Program MyStep ini tidak disediakan bayaran OT kerana dikira sebagai skim latihan. Gaji yang diberi adalah elaun dan tiada penolakan EPF. Betulkan saya sekiranya silap,” jelas Nubaili Amaluddin.

Author

Mohamad Fitri Hazim Hazam

View all posts

View all posts


Ketua Pemuda UMNO Ranau sokong kepimpinan Ahmad Zahid

RANAU: Ketua Pemuda UMNO Ranau, Vennex Jasmin @miki memberi sokongan kepada kepimpinan Presiden UMNO, Datuk Seri Dr Ahmad Zahid Hamidi yang sedang berhadapan tentangan daripada ahli sendiri.

Beliau berkata, ciri kepimpinan Ahmad Zahid terserlah kerana keberanian beliau, tegas atas hala tuju untuk membawa UMNO dan BN ke satu politik Malaysia baharu.

“Ketegasan dan keberanian beliau sebagai Presiden UMNO inilah punca BN masih bertahan dan menang dalam dua Pilihan Raya Negeri dan tujuh Pilihan Raya Kecil walaupun BN tumbang tahun 2018.

“Beliau berani membuat keputusan biarpun ramai yang cuba beri tekanan untuk letak jawatan dan berundur daripada jawatannya.

“Ini satu hasutan dan pengkhianat sebenar UMNO dari dalam,” katanya kepada MEDIA VARIASI.

Tambahnya, beliau menyokong penuh Ahmad Zahid tidak meletakkan jawatan sebagai Presiden UMNO sehingga pemilihan parti yang akan datang.

“Saya percaya dengan langkah berani Ahmad Zahid, UMNO akan memberi ruang baru kepada bangsa Melayu dan Bumiputera Sabah dan Sarawak.

“Bagi Sabah yang mempunyai satu jawatan TPM maka sudah tentu ini memberi ruang yang luas bagi Sabah dan Sarawak menuntut apa terkandung dalam MA63,” katanya.

Author

Tun Puteh Wanti

View all posts

View all posts


Rosni teruskan legasi Noh Omar di Tanjong Karang

TANJONG KARANG: Calon Bebas, Mohd Rosni Mastol mahu menyambung agenda Tan Sri Noh Omar menerusi manifesto yang ditawarkan untuk rakyat Parlimen Tanjong Karang.

Meneruskan mandat tradisi rakyat Parlimen Tanjong Karang yang sebelum ini diamanahkan kepada Noh, Mohd Rosni menawarkan enam agenda utama.

Sebagai anak jati Tanjong Karang yang berkhidmat dalam politik selama 25 tahun, Mohd Rosni kecewa apabila Noh tidak dicalonkan semula untuk Parlimen P095.

“Justeru, saya mahu meneruskan legasi Tan Sri Noh menerusi enam agenda dalam manifesto dengan mengutamakan aspek sosioekonomi rakyat Tanjong Karang dan mengekalkan perkampungan tradisional di sini.

“Enam intipati agenda itu ialah pemilikan perumahan rakyat, dan meluaskan perkampungan tradisional sebagai identiti Tanjong Karang; bantuan pendidikan anak Tanjong Karang; dan pertanian utama kontan dan nelayan.

“Selain itu, memperkasa capaian internet dan kekuatan isyarat telefon mudah alih; membela usahawan tempatan; membangunkan prasarana kilang, agropelancongan untuk memberi pekerjaan kepada penduduk dan kekal di desa,” katanya kepada MEDIA VARIASI.

Mohd Rosni yang juga Ahli Jawatankuasa (AJK) UMNO Bahagian Tanjong Karang juga melebarluaskan slogan manifesto Satu undi calon Bebas, Satu undi tolak fitnah politik, kerana menolak maklumat palsu dan merosakkan negara.

Selain Mohd Rosni, kerusi P095 bakal ditandingi calon Barisan Nasional (BN), Datuk Habibah Mohd Yusof; Siti Rahayu Baharin Ikatan Demokratik Malaysia (MUDA), Datuk Dr Zulkafperi Hanafi (Bersatu) dan Azlan Sani Zawawi (GTA).

Untuk rekod, Noh menyandang kerusi Parlimen Tanjong Karang selama enam penggal sejak PRU9 pada 1995.

Pada PRU14, Noh mengalahkan calon BERSATU, Datuk Dr Zulkafperi Hanafi dan Nor Az Azlan Ahmad mewakili PAS dengan majoriti tipis 1,970.

Bagaimanapun, PRU15 kali ini menyaksikan kejutan yang dibuat BN untuk Parlimen P095 dengan menampilkan muka baharu iaitu Habibah.

Author

Tun Puteh Wanti

View all posts

View all posts


Banjir: 27,736 mangsa ditempatkan di 153 PPS – Armizan

KOTA KINABALU: Seramai 27,736 orang melibatkan 8,666 keluarga masih ditempatkan di 153 pusat pemindahan sementara (PPS) di negeri yang masih mengalami banjir iaitu Sabah, Sarawak, Perak, Terengganu, Kelantan dan Johor, setakat 2 petang ini.

Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali berkata, semua PPS di Selangor dan Pahang telah ditutup.

Beliau berkata, Jabatan Meteorologi Malaysia melaporkan luruan kedua monsun dijangka berterusan hingga 27 Dis ini dan Amaran Hujan Berterusan Siri Ketujuh dikeluarkan 14 Disember lepas masih berkuat kuasa bermula 17 Dis.

“Tiga Amaran Ribut Petir dikeluarkan di Terengganu, Kedah, Pulau Pinang, Perak, Selangor, Wilayah Persekutuan Kuala Lumpur, Wilayah Persekutuan Putrajaya dan Negeri Sembilan,” katanya menerusi kenyataan.

Sementara itu Armizan yang melawat Tanjung Aru Baru di sini hari ini, dalam kenyataan sama berkata, fenomena air pasang besar dan angin kencang yang berlaku sejak dua hari lepas mengakibatkan tiga rumah atas air roboh dan 27 rumah mengalami kerosakan di kawasan itu.

Beliau berkata, 674 orang daripada 164 keluarga dipindahkan ke lapan PPS di negeri ini akibat banjir dan air pasang besar, iaitu di daerah Kota Belud, Pitas dan Kota Kinabalu.

Katanya, di Sarawak, empat daerah iaitu Betong, Kuching, Samarahan dan Serian terjejas banjir dengan 17 PPS dibuka, melibatkan 1,150 mangsa daripada 298 keluarga. – BERNAMA


MUDA tuntut Kementerian Pertahanan perjelas pembekal luar projek LCS

KUALA LUMPUR: Projek perolehan kapal tempur pesisir pantai (LCS) milik Tentera Laut Diraja Malaysia (TLDM) terus dipertikai termasuk membabitkan kapasiti tempatan.

Susulan pendedahannya, pelbagai skandal yang muncul dalam isu LCS, kebanyakannya daripada syarikat dan pembekal luar.

Dakwaan itu dibuat oleh Naib Presiden Parti MUDA, Zaidel Baharuddin untuk mendapatkan penjelasan daripada pihak Kementerian Pertahanan berkaitan pengimportan semula produk luar negara.

“Penting untuk pihak Kementerian Pertahanan dengan jelas menerangkan apakah kapasiti tempatan yang berjaya dibina melalui projek ini dan adakah benar-benar keupayaan kejuruteraan tempatan digunakan sepenuhnya?.

“Contoh paling ketara ialah pertuduhan pecah amanah melibatkan bekas pengerusi Boustead, Tan Sri Ahmad Ramli Mohd Nor, kesemua pertuduhan melibatkan pembayaran kepada syarikat berpengkalan di Singapura,” soalnya dalam satu kenyataan di sini.

Zaidel berkata, sudah pastinya Malaysia mempunyai kepakaran tempatan dalam bidang sistem komunikasi, pemantauan dan lain-lain, tetapi adakah ia terpakai dalam projek berkenaan.

“MUDA faham Malaysia tiada kapasiti untuk membina peluru berpandu tetapi bagaimana dengan sistem komunikasi, pemantauan dan lain-lain sistem sokongan, pasti kita mempunyai kapasiti tempatan yang mampu mengikut piawaian ketenteraan.

“Adakah projek ini diberikan kepada syarikat yang benar-benar berkelayakan atau hanya sekadar syarikat kroni ala ali baba yang akhirnya mengimport semula produk dari luar negara?,” katanya.

Zaidel turut mempersoalkan lagi, kewajaran pelaksanaan projek LCS melibatkan perbelanjaan berbilion ringgit itu sama ada berupaya memperkasa industri pertahanan negara.

“Ingin ditegaskan, MUDA menyokong sebarang insiatif yang memperkasakan industri pertahanan negara, ini tidak dipersoalkan.

“Wajar dan wajib kita memperkasakan industri ini supaya tidak bergantung kepada pihak luar khususnya dalam waktu peperangan.

“Malangnya, dengan lebih dari RM6 bilion yang dibelanjakan melalui projek LCS, adakah ianya mencapai matlamat ini?,” katanya.

Katanya, alasan terbesar dimaklumkan adalah kontrak LCS diberikan kepada Boustead Naval Shipyard bagi membina kapasiti industri pertahanan tempatan selain daripada ianya syarikat milik Lembaga Tabung Angkatan Tentera (LTAT).

“Jadi tak usahlah berselindung di sebalik alasan menjaga keselamatan negara, sesungguhnya negara lebih tidak selamat dengan kapal yang masih tak boleh belayar,” katanya.

Author

Tun Puteh Wanti

View all posts

View all posts


Pengajaran buat Rodney, tindakan merugikan Kedah

PERTAHANAN tengah Kedah Darul Aman (KDA) FC, Rodney Celvin Akwensive mengakui kesilapan mengasari pemain Perak FC, Seo Seonung pada perlawanan pertama Piala Malaysia 2023 di Stadium Perak pada Khamis malam.

Akibat kekasaran tersebut, Seonung mengalami kecederaan patah hidung dan Rodney serta-merta telah diarahkan keluar padang oleh pengadil perlawanan, Muhammad Usaid Jamal.

Pemain itu dilayangkan kad merah pada minit ke-61 selepas menendang muka Seonung.

“Saya ingin memohon maaf kepada pemain Perak FC, penyokong-penyokong di atas insiden yang berlaku semasa perlawanan Piala Malaysia.

“Sejujurnya, saya tiada niat untuk mencederakan mana-mana pemain. Insiden tersebut berlaku secara spontan setelah dikasari. Semoga Seo cepat sembuh,” katanya menerusi satu kenyataan di media sosial KDA FC.

Kelab tersebut pula mengharapkan Rodney menjadikan insiden itu sebagai pengajaran untuk lebih berhati-hati dalam setiap tindakan yang merugikan diri sendiri dan pasukannya, lapor Sinar Harian.

Terdahulu, Ketua Jurulatih Perak FC, Yusri Che Lah berkata, biarpun pasukannya memenangi perlawanan tersebut dengan keputusan 3-1 tetapi kehilangan Seonung akan dirasai.

“Kemenangan 3-1 ini dibayar dengan cukup mahal. Saya kehilangan Seo kali kedua kerana saya diberitakan hidungnya patah dan terus ke dikejarkan ke hospital untuk mendapatkan rawatan,” ujarnya.

Author

Media Variasi

View all posts

View all posts


UKM lancar kampus tanpa tunai, mudahkan urus niaga

KUALA LUMPUR: Universiti Kebangsaan Malaysia (UKM) melancarkan Kampus Tanpa Tunai yang menawarkan pelbagai kaedah pembayaran bagi memastikan urus niaga lebih cepat dan efisien.

Naib Canselor UKM, Prof Datuk Dr Mohd Ekhwan Toriman berkata, pelaksanaan kaedah itu bukan sahaja dapat memudahkan pelanggan, malah juga dapat memantau rekod kewangan secara sistematik.

Beliau berkata, antara aplikasi tanpa tunai yang digunakan di premis perniagaan di UKM ialah QR DuitNow, Maybank QRpay, Touch & Go eWallet, Shopee Pay, Grab Pay dan Boost.

“Pengguna juga tidak perlu menanggung risiko membawa wang tunai dalam jumlah yang banyak kerana pembayaran dapat dilakukan terus menerusi platform perbankan pilihan pelanggan.

“Selain itu, kaedah pembayaran tanpa tunai diyakini lebih cepat dan selamat memandangkan pengguna boleh membuat pembayaran pada bila-bila masa dan di mana sahaja mereka berada,” katanya dalam kenyataan hari ini, sempena perasmian program Kampus Tanpa Tunai di universiti berkenaan, semalam.

Menurut Mohd Ekhwan, pelaksanaan Kampus Tanpa Tunai itu selaras dengan hasrat Kementerian Pendidikan Tinggi (KPT) yang ingin melonjakkan pelan pendigitalan KPT sedia ada agar proses pendigitalan dapat direalisasikan demi kebaikan semua.

Katanya, UKM juga menubuhkan Jawatankuasa Pelaksana Kampus Tanpa Tunai pada 2020 dan bergerak secara aktif sehingga kini bagi menjayakan hasrat itu.

Beliau berkata inisiatif berkenaan juga mendapat kerjasama PayNet yang memastikan pelaksanaan kaedah terimaan bayaran melalui QRPay diguna pakai di UKM.

“Semua pusat penerimaan dan pengurusan kewangan di Pusat Tanggungjawab universiti tidak dibenarkan menerima tunai di kaunter selain daripada Kaunter Hasil, Jabatan Bendahari.

“Kini, inisiatif ini diperluas dan diguna pakai oleh premis perniagaan di UKM dengan peniaga diwajibkan menyediakan sekurang-kurangnya satu kaedah pembayaran tanpa tunai bermula 1 Februari,” katanya. – BERNAMA


PM Anwar mula tugas secara rasmi di Perdana Putra

PUTRAJAYA: Perdana Menteri, Datuk Seri Anwar Ibrahim hari ini memulakan tugas secara rasmi di Perdana Putra di sini.

Ketibaan Anwar di blok utama Bangunan Perdana Putra yang menempatkan Pejabat Perdana Menteri kira-kira 9.55 pagi disambut Ketua Setiausaha Negara Tan Sri Mohd Zuki Ali.

Turut hadir Ketua Pengarah Perkhidmatan Awam, Datuk Seri Mohd Shafiq Abdullah, Peguam Negara Tan Sri Idrus Harun, Ketua Polis Negara Tan Sri Acryl Sani Abdullah Sani dan Panglima Tentera Darat Jen Tan Sri Zamrose Mohd Zain.

Anwar yang mengenakan baju Melayu lengkap bersamping kemudian mengimbas kad perakam waktu di pejabatnya di Aras 5 bangunan berkenaan.

Ahli Parlimen Tambun itu kemudian mengaminkan doa yang dipimpin Pegawai Integriti Jabatan Perdana Menteri (JPM) Muhd Redza Ahmad sebelum menandatangani Buku Selamat Datang.

Terdahulu, Anwar sempat melambai tangan ke arah pengamal media yang ‘berkampung’ di luar pekarangan Perdana Putra menunggu ketibaan beliau untuk memasuki Pejabat Perdana Menteri.

Beliau turut beramah mesra dengan penjawat awam yang menunggu ketibaan beliau di lobi Perdana Putra.

Anwar, 75, mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam.

Pada sidang media sulungnya sebagai perdana menteri, Anwar menegaskan kerajaan perpaduan yang dibentuk dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.

Beliau berkata tiga komponen terbesar yang membentuk kerajaan perpaduan adalah Pakatan Harapan (PH), Barisan Nasional (BN) dan Gabungan Parti Sarawak (GPS). – BERNAMA


Lelaki terlibat gaduh sebabkan kecederaan ditahan

KUALA LUMPUR: Seorang lelaki tempatan ditahan kerana disyaki terlibat dalam satu pergaduhan hingga menyebabkan kecederaan seorang lelaki di Kampung Pandan Dalam, Ampang, di sini, pada Jumaat.

Ketua Polis Daerah Ampang Jaya, ACP Mohamad Farouk Eshak berkata, suspek berusia 39 tahun itu merupakan seorang peniaga dan dia ditahan di sekitar Ampang.

Beliau berkata kejadian itu berlaku di Lorong Cantik 3 pada Khamis dan pihaknya menerima laporan berkaitan kira-kira pukul 2.24 petang.

“Hasil siasatan mendapati pergaduhan berlaku akibat salah faham dalam penggunaan jalan raya.  Semasa kejadian, mangsa, 60, yang bekerja sebagai ‘wireman’ menaiki kereta bersama isteri dalam perjalanan pulang ke rumah sementara suspek menunggang motosikal.

“Pergaduhan di antara mangsa dan suspek berlaku dengan menggunakan senjata iaitu sebatang kayu golf, parang dan sebatang besi ‘stering lock’. Mangsa alami kecederaan patah di tangan kanan, luka di tangan kiri dan kanan dan pendarahan di dalam otak manakala suspek cedera di bahagian kepala. Kedua-duanya mendapat rawatan di Hospital Ampang,” katanya dalam satu kenyataan hari ini.

Beliau berkata, ketika suspek ditahan, pihaknya turut merampas pakaian dan sebatang besi yang dipercayai digunakan semasa kejadian dan hasil ujian saringan air kencing terhadap suspek didapati positif dadah jenis methamphetamine dan benzo.

“Suspek mempunyai empat rekod lampau atas kesalahan jenayah dan berkaitan dadah. Suspek telah ditahan reman selama enam hari sehingga 10 November,” katanya.

Beliau berkata kes disiasat di bawah Seksyen 326 Kanun Keseksaan kerana mendatangkan kecederaan parah kepada mangsa dan Seksyen 15(1)(a) Akta Dadah Merbahaya 1952 yang mana jika disabitkan kesalahan boleh dipenjara dan denda. – BERNAMA


42 kes buli di sekolah di Perak sejak Januari hingga Julai

IPOH: Sebanyak 42 kes buli direkodkan di sekolah di negeri ini sejak Januari hingga Julai tahun ini berbanding hanya dua kes sepanjang tahun lepas, kata Ketua Polis Perak Datuk Mohd Yusri Hassan Basri.

Mohd Yusri yang ditemui pemberita selepas Program #Katakan Tidak Kepada Buli di Sekolah Menengah Kebangsaan Anderson, di sini awal hari ini berkata data berkenaan diperoleh daripada Jabatan Pendidikan negeri.

“Perbezaan itu (dua kes pada tahun lepas kepada 42 kes pada Januari hingga Julai) berikutan penutupan sekolah-sekolah sewaktu fasa pandemik COVID-19,” katanya.

Beliau berkata program #Katakan Tidak Kepada Buli bertujuan membendung kejadian buli dalam kalangan pelajar di asrama selain meningkatkan kesedaran dan pemahaman pelajar sekiranya terlibat dalam kesalahan jenayah dan buli.

Mengenai perkembangan kes dua pekerja kuari tertimbus dalam runtuhan batu di tapak kuari di Keramat Pulai dekat sini pada 8 Mac lepas, Mohd Yusri berkata pihaknya telah menerima sampel DNA daripada waris Itam Lasoh, iaitu seorang daripada mangsa yang dipercayai tertimbus.

Beliau berkata pihaknya kini menunggu sampel DNA daripada waris seorang lagi mangsa, Kheow Loo Siew Soon, yang difahamkan waris itu berada di luar negara.

“Kita menunggu sampel daripada waris bagi kita memastikan adakah cebisan tulang yang dijumpai berpadanan dengan kedua-dua mangsa tersebut,” katanya.

Dilapor pada Khamis lepas, operasi mencari dan menyelamat (SAR) bagi mengesan Itam, 43, dan Kheow, 49, dihentikan selepas penemuan pakaian dan cebisan tulang manusia termasuk jengkaut kedua di lokasi kejadian.

Kesemua objek dihantar ke Jabatan Forensik Hospital Raja Permaisuri Bainun di sini untuk bedah siasat dan ujian DNA bagi pengesahan identiti. – BERNAMA


Gara-gara diserang ‘anxiety’, pemandu hentikan kereta di tengah jalan

KUALA LUMPUR: Seorang pemandu dipercayai wanita memberhentikan kenderaan yang dipandunya secara tiba-tiba di tengah jalan raya di Jalan Kuching menghala ke Selayang.

Dewan Bandaraya Kuala Lumpur (DBKL) dalam hantaran di Facebook rasminya memaklumkan, pemandu tersebut bertindak sedemikian susulan mengalami serangan anxiety.

“Insiden ini menyebabkan berlakunya kesesakan lalu lintas di laluan berkenaan.

“Walaubagaimanapun, hasil usaha pantas skuad penyelamat, anggota trafik serta pasukan ITIS DBKL serta dibantu oleh pasukan Polis Diraja Malaysia (PDRM), situasi telah dapat dikawal dengan segera.

“Pemilik kenderaan yang dikatakan mengalami anxiety telah berjaya dipujuk untuk keluar dari kenderaannya dan kenderaan beliau kemudiannya telah dialihkan ke bahu jalan,” maklum DBKL.

Author

Diyana Rahip

View all posts

View all posts


Pendarahan otak: Bekas penjaga gol Man United, Van der Sar ‘stabil tetapi masih membimbangkan’

KEADAAN bekas penjaga gol Belanda dan Manchester United, Edwin van der Sar, kekal stabil namun ‘masih membimbangkan’ selepas mengalami pendarahan otak.

Bekas pemain berusia 52 tahun itu dimasukkan ke unit rawatan rapi pada Jumaat dan keluarganya mengucapkan terima kasih atas mesej sokongan yang mereka terima.

“Edwin van der Sar akan kekal dalam rawatan rapi buat masa ini,” kata satu kenyataan oleh Ajax.

“Keadaan beliau stabil tetapi masih membimbangkan. Ajax berkongsi maklumat ini bagi pihak Annemarie van der Sar, isteri Edwin.

“Keluarga Van der Sar, bersama Ajax, bersyukur dan sangat terharu dengan banyak mesej sokongan.” – Stadium Astro

Author

Media Variasi

View all posts

View all posts


Bongkar Siri 4: Tanah Melayu harga 99 sen!

RAUB: Mudahnya meluahkan kata apabila mendakwa warga peneroka Felda Lembah Klau, Ulu Dong mementingkan diri berbanding memperjuangkan nasib mereka yang realitinya, merempat di tanah sendiri.

Bukan tidak pernah berjuang mempertahankan tanah Melayu, bukan juga tidak pernah menuntut hak masing-masing, cuma ditekan pihak tidak bertanggungjawab dalam pengurusan hak tanah Melayu sehingga wujud pengabaian nasib mereka.

Wartawan MEDIA VARIASI turun ke Felda Lembah Klau menyelami kehidupan warga peneroka yang dilihat tetap bangkit melawan dan memperjuang hak walaupun pada masa yang sama, ada yang hidup dalam keadaan daif malah lebih menyedihkan terpaksa merempat.

Dzulkfli Deraman, 62, mangsa salah laku dipercayai wujud dalam urusan pengambilan tanah di kawasan berkenaan mendakwa dia terpaksa menyerahkan rumah kecil sedia ada kepada anak-anak demi keselesaan mereka sementara mendiami bangsal dibangunkannya sendiri dan tinggal bersama isteri, sejak setahun lalu.

Dia mendakwa, tanahnya kira-kira 10 ekar turut terlibat dalam pembinaan Empangan Klau, malah ditenggelami air kesan pembangunan terbabit, namun sehingga hari ini tidak menerima sebarang pampasan.

“Saya nak menuntut hak saya dengan nilai harga sekarang. Cik boleh tengok tempat ini (tanahnya), kami yang di tengah ini tidak dibayar (pampasan).

“Saya pernah berurusan dengan pegawai Felda, pengurus Felda, pegawai wilayah, tok penghulu, DO pejabat tanah, bomba, tapi saya tidak terlibat dalam urusan ambil tanah ini,” katanya.

Peneroka terbabit ditemui selepas Majlis Perjumpaan Penduduk Felda Lembah Klau bersama Persatuan Pengguna Islam Malaysia (PPIM) ‘Menuntut Hak Peneroka Terlibat Dalam Pengambilan Tanah, Pembinaan Empangan Kelau’ di sini.

Turut hadir Pengerusi Pertububan Anti Diskriminasi dan Salah Laku, Datuk Mohd Fakrunizam Ibrahim, serta wakil PPIM, Suzana Abdullah dan Zulkifli Hassan.

Dzulkifli mengulas, bangsal buruk yang didiami bersama isterinya itu kini menjadi tempat berteduh hujan panas meskipun terdapat senjata api.

“Kalau rumah macam ini, bangsal buruk ini tempat yang tak sepatutnya saya layak tinggal, sebab ada senjata api.

“Tetapi, berkali-kali saya mohon pampasan kerana saya layak dibantu, tetapi tidak juga lulus sehingga hari ini,” katanya.

Berita berkaitan:

Bongkar Siri 5: Tanah Melayu harga 99 sen!

Bongkar Siri 1: Tanah Melayu harga 99 sen!

Author

Tun Puteh Wanti

View all posts

View all posts


Nilai rekod calon, rekod parti mentadbir – Chee Leong

KUALA LUMPUR: Pengundi dinasihatkan menilai dan menyemak rekod calon, rekod parti mentadbir.

Calon Barisan Nasional (BN) bagi kerusi Parlimen Kampar, Datuk Lee Chee Leong menasihatkan pengundi untuk tidak salah memilih calon pada Pilihan Raya Umum ke-15 (PRU15) nanti.

“Sila keluar mengundi. Undilah seseorang yang boleh membawa pembangunan kepada Kampar.

“Semak rekod mereka dan bandingkan dengan pembangkang.

“BN sudah terbukti mampu mentadbir dengan baik, rakyat sudah menilai bagaimana teruknya Pakatan Harapan dan Perikatan Nasional mentadbir, jadi cukuplah,” katanya kepada MEDIA VARIASI.

Beliau nemberi bayangan PRU15 mungkin merupakan percubaan terakhir beliau untuk mendapat mandat rakyat selepas kekalahan berturut-turut pada PRU13 dan PRU14.

Lee yang memenangi kerusi parlimen berkenaan pada 2008 berkata sekiranya dipilih, beliau akan memenuhi impiannya untuk membina sebuah hospital di Kampar bagi manfaat pengundi.

Lee yang memenangi kerusi parlimen berkenaan pada 2008 berkata, sekiranya dipilih beliau akan memenuhi impiannya untuk membina sebuah hospital di Kampar bagi manfaat pengundi.

“Sebagai wakil rakyat, anda bertanggungjawab untuk berkhidmat kepada rakyat.

“Saya akan berkhidmat untuk lima tahun lagi. Sekiranya saya tidak dipilih maka setakat itu sahaja. Apa saya boleh buat?” katanya.

Pada PRU14, kerusi Parlimen Kampar dimenangi Thomas Su Keong Siong daripada DAP dengan majoriti 11,801 undi menewaskan Lee dan calon PAS, M. Yougan.

Sementara itu, Lee turut meningkatkan jejak digital dengan kempen menerusi media sosial sebagai usaha memikat pengundi muda terutama pengundi kali pertama.

Kampar mempunyai seramai 89,894 pengundi berbanding 69,436 pengundi pada PRU14.

Author

Tun Puteh Wanti

View all posts

View all posts


PTPTN umum 3.05 peratus dividen SSPN 2022

PUTRAJAYA: Perbadanan Tabung Pendidikan Tinggi Nasional (PTPTN) hari ini mengumumkan dividen Skim Simpanan Pendidikan Nasional (Simpan SSPN) bagi 2022 sebanyak 3.05 peratus.

Menteri Pengajian Tinggi, Datuk Seri Mohamed Khaled Nordin pada Majlis Pengumuman Dividen Simpan SSPN 2022 dan Pelancaran Kempen Ganjaran Kesetiaan Simpan SSPN Prime 2023 di sini hari ini berkata pemberian dividen itu melibatkan anggaran peruntukan RM266.17 juta yang akan memanfaatkan kira-kira 5.73 juta pendeposit akaun Simpan SSPN.

“Dividen 3.05 peratus ini bukan sahaja lebih tinggi berbanding agihan dividen sebanyak 3 peratus pada 2021.

“Malah, merupakan kadar dividen yang kompetitif kerana lebih tinggi berbanding kadar keuntungan simpanan di akaun semasa dan simpanan tetap di sesetengah bank yang menawarkan kadar faedah keuntungan antara hanya 2.05 peratus hingga 2.75 peratus,” katanya.

Turut hadir Timbalan Menteri Pendidikan Tinggi, Datuk Mohammad Yusof Apdal, Ketua Setiausaha Kementerian Pendidikan Tinggi, Datuk Seri Abdul Razak Jaafar dan Ketua Eksekutif PTPTN, Ahmad Dasuki Abdul Majid.

Mohamed Khaled berkata, sejak diperkenalkan pada 2004, PTPTN telah mengagihkan jumlah dividen keseluruhan bernilai RM1.33 bilion.

Setakat 31 Disember tahun lepas, sebanyak 5.73 juta akaun Simpan SSPN telah dibuka, melibatkan nilai deposit sebanyak RM14.24 bilion, katanya.

Mohamed Khaled berkata tahun lepas, Simpan SSPN merekodkan nilai simpanan yang membanggakan sekalipun negara berdepan dengan persekitaran ekonomi yang tidak menentu.

“Deposit Simpan SSPN yang diterima pada tahun lepas berjumlah RM3.36 bilion iaitu 119.93 peratus lebih tinggi berbanding sasaran awal sebanyak RM2.8 bilion.

“Jumlah ini menunjukkan peningkatan sebanyak RM350.55 juta berbanding 2021 yang mencatatkan nilai simpanan sebanyak RM3.01 bilion,” katanya.

Dari segi pembukaan akaun baharu, Mohamed Khaled berkata sebanyak 491,984 akaun telah dibuka pada tahun lepas berbanding sasaran sebanyak 400,000 akaun.

“Kesemua pencapaian ini membuktikan keyakinan dan sokongan para pendeposit Simpan SSPN kekal utuh dan berterusan,” katanya.

Beliau berkata, sambutan menggalakkan masyarakat ke atas Simpan SSPN bukanlah sesuatu yang mengejutkan kerana simpanan itu disokong dengan pelbagai keistimewaan dan manfaat.

“Selain menjadi satu-satunya produk simpanan yang memberikan keistimewaan pelepasan taksiran cukai pendapatan ke atas simpanan hingga RM8,000 setahun, Simpan SSPN turut dilengkapi dengan perlindungan takaful ke atas pendeposit, Geran Sepadan hingga RM10,000 untuk satu keluarga yang layak, simpanan yang dijamin kerajaan dan pelaburan patuh syariah,” katanya.

Mohamed Khaled pada majlis itu turut melancarkan Kempen Ganjaran Kesetiaan Simpan SSPN Prime 2023 pada kadar satu peratus sebagai hadiah istimewa kepada para pendeposit Simpan SSPN Prime yang membuat penabungan dalam jangka masa panjang dan sebagai ganjaran tambahan selain dividen tahunan.

Beliau berkata Ganjaran Kesetiaan itu akan dinikmati oleh pendeposit Simpan SSPN Prime yang membuat simpanan minimum RM500 dalam tempoh promosi iaitu bermula 5 April hingga 31 Julai 2023 dan layak disertai oleh pendeposit yang membuka akaun Simpan SSPN Prime pada 2004 hingga 31 Dis 2019.

“Dengan pemberian 3.05 peratus dividen dan satu peratus Ganjaran Kesetiaan, saya harap kedua-dua insentif ini akan terus memberi galakan dan meningkatkan keyakinan pendeposit Simpan SSPN,” katanya.

Sementara itu, PTPTN dalam kenyataan medianya memaklumkan agihan dividen akan dimasukkan terus ke akaun Simpan SSPN dan pendeposit boleh membuat semakan penyata simpanan masing-masing secara dalam talian melalui portal rasmi www.ptptn.gov.my atau aplikasi myPTPTN mulai esok. – BERNAMA


Mohd Na’im Ketua Hakim Syarie pertama dilantik menteri agama

KUALA LUMPUR: Buat julung kalinya Ketua Hakim Syarie diberi kepercayaan menjadi menteri Kabinet, apabila Datuk Dr Mohd Na’im Mokhtar, 55, hari ini mengangkat sumpah sebagai Menteri Agama dalam Kabinet Kerajaan Perpaduan, di bawah kepimpinan Perdana Menteri, Datuk Seri Anwar Ibrahim.

Terdahulu, beliau yang juga Ketua Pengarah Jabatan Kehakiman Syariah Malaysia (JKSM) mengangkat sumpah jawatan sebagai Ahli Dewan Negara berkuat kuasa hari ini.

Anak kelahiran Kampung Baru, Kuala Lumpur yang dilantik sebagai Ketua Hakim Syarie dan juga Ketua Pengarah JKSM pada 1 April 2019 itu bukanlah nama asing dalam kalangan pengamal undang-undang.

Beliau merupakan lepasan Ijazah Sarjana Muda Undang-Undang (LLB) dari Universiti Islam Antarabangsa Malaysia (UIAM).

Mohd Na’im juga memperoleh Ijazah Sarjana Undang-Undang (LLM) dari University of London, United Kingdom dan Doktor Falsafah (PhD) Syariah dari Universiti Malaya, serta pemegang Diploma dalam Undang-undang Syariah dan Amalan dari UIAM, dan Diploma dalam Pentadbiran dan Kehakiman Islam dari universiti sama.

Beliau memulakan kerjayanya sebagai Pensyarah Undang-undang di UIAM dari 1990 hingga 1997 sebelum menjadi Peguam Bela & Peguam Cara Malaya pada 1997 hingga 1998.

Mohd Na’im kemudian dilantik sebagai Hakim Mahkamah Syariah Petaling Jaya dari 1998 hingga 2001 sebelum menjadi Hakim Mahkamah Syariah Kuala Lumpur dari 2001 sehingga 2003.

Pada 2003, beliau dilantik sebagai pegawai penyelidik, Jabatan Kehakiman Syariah Malaysia sehingga 2005, selain merupakan pensyarah di Universiti Kebangsaan Malaysia dan UIAM pada 2003 sehingga 2008.

Beliau juga pernah berkhidmat sebagai Pendakwa Kanan Syarie di Jabatan Agama Wilayah Persekutuan; Timbalan Pengarah, Bahagian Sokongan Keluarga, Jabatan Kehakiman Syariah Malaysia dan Pengarah, Bahagian Sokongan Keluarga di jabatan sama selama dua tahun bermula 2007.

Selain itu, beliau juga merupakan peguam sivil di firma guaman Zulkifli, Yong, Azmi & Co pada 1988. Mohd Na’im turut diiktiraf di peringkat antarabangsa apabila dilantik sebagai Felo Pelawat di Harvard Law School, Universiti Harvard, Amerika Syarikat bermula 1 Feb 2013 sehingga 31 Mei tahun sama.

Mohd Na’im juga Profesor Adjung di Fakulti Undang-undang Universiti Teknologi Mara (UiTM) pada 2012 selain pernah menjawat jawatan selaku Presiden Persatuan Pegawai Syariah Malaysia (PPSM) sesi 2010-2012 serta menjadi panel perunding di Kementerian Pembangunan Wanita, Keluarga dan Pembangunan Masyarakat.

Beliau turut menganggotai Panel Majlis Perundingan Islam pada 2015 dan Ahli Jawatan kuasa Agensi Kelayakan Malaysia (MQA) selain merupakan penasihat syariah CIMB Islamic Bank dan menjadi Lembaga Penasihat Syariah bank-bank Islam tempatan dan bank asing serta Syarikat Takaful seperti CIMB Islamic Bank, Salihin Trustee Bhd dan American and British Investment Bank (Mauritius). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pan Gon percaya Malaysia sepatutnya jaringkan lebih banyak gol

KUALA NERUS: Kemenangan Malaysia 4-1 ke atas pasukan yang ranking dunianya lebih tinggi Kepulauan Solomon pada perlawanan persahabatan antarabangsa Tier 1 malam tadi, tidak mencukupi untuk Ketua Jurulatih Harimau Malaya, Kim Pan Gon.

Selain melakukan kesilapan yang tidak sepatutnya sehingga menyebabkan ketinggalan 0-1 pada awal perlawanan, jurulatih dari Korea Selatan itu agak kecewa selepas anak buahnya itu gagal untuk mencatatkan kemenangan besar di hadapan 12,000 peminat yang membanjiri Stadium Sultan Mizan Zainal Abidin, di sini.

“Ia satu permulaan yang membimbangkan, tetapi saya gembira kerana pemain dapat memberikan reaksi yang baik sebelum tamat separuh masa pertama.

“Saya rasa kita memang patut menang, tetapi dari segi jaringan gol, saya rasa sepatutnya lebih dari empat… apabila kita berpeluang untuk menjaringkan gol (jadi) keadaan ini amat penting, namum saya gembira kerana dapat kekalkan kemenangan di tempat sendiri,” katanya pada sidang media selepas perlawanan malam tadi.

Pan Gon berkata anak buahnya gagal menggunakan kelebihan pada setiap peluang menjaringkan gol di sepanjang perlawanan, namun ia tidak bermakna pemainnya tidak mampu memanfaatkan setiap peluang yang terhidang di hadapan gol.

Beliau berkata, pemain terbaik dunia juga tidak terlepas daripada melakukan kesilapan yang sama.

“Perkara ini perlu diperbaiki, namun ia bukan suatu yang mudah buat satu pasukan kebangsaan, dalam (latihan pusat) dalam beberapa hari sahaja, siapa yang boleh perbaiki perkara ini? Kami tidak boleh tetapi sekurang-kurangnya kami panggil pemain berkualiti dan terbaik ke sini. I rasa perkara ini, mereka perlu bermain dengan kerap di kelab mereka untuk biasa kan diri, dan datang ke sini dengan permainan yang baik,” katanya.

Pan Gon akui salah satu daripada aspek positif yang ditunjukkan oleh pasukannya ialah usaha berterusan untuk menghasilkan peluang, walaupun berhadapan lawan yang menggunakan permainan gaya ‘negatif’.

“Tetapi bila kita berpeluang, kita perlu menjaringkan gol, jika tidak sewaktu berhadapan dengan pasukan yang kuat dan gagal sempurnakan peluang yang ada, tentunya kita akan menghadapi masalah,” katanya.

Pada perlawanan malam tadi, Malaysia dikejutkan oleh gol pembukaan Raphael Lea’i pada minit ke-11, sebelum menjaringkan empat gol masing -masing menerusi Paulo Josue (minit ke-40), Arif Aiman Mohd Hanapi (sepakan penalti masa tambahan), Muhammad Safawi Rasid (minit ke-77) dan Lee Tuck pada masa tambahan.

Kemenangan ini merupakan yang ketiga berturut-turut pada perlawanan persahabatan antarabangsa Tier 1, selepas sebelum ini mengalahkan Turkmenistan 1-0 dan Hong Kong (2-0) di Johor, Mac tahun ini.

Sementara itu Jurulatih Kepulauan Solomon Felipe Vega-Arango dari Sepanyol mengakui kualiti pemain yang berbeza antara kedua-dua pasukan.

“Perbezaan antara pemain amatur dan profesional terlalu besar… secara jujurnya berbezaan antara kami ialah standard, terutamanya dari segi persediaan fizikal…Saya rasa ia satu ujian yang bagus, namun terdapat banyak untuk diperbaiki terutamanya pada bola sepak Solomon, jika kami mahu bermain secara ini lagi,” katanya.

Malaysia akan berdepan Papua New Guinea dalam satu lagi aksi persahabatan antarabangsa Tier 1 di sini, Selasa depan, manakala Kepulauan Solomion dijadualkan untuk berhadapan Singapura, Ahad ini. – BERNAMA


Semua parti tidak akan layan cubaan sabotaj Kerajaan Perpaduan – PM

PUTRAJAYA: Perdana Menteri, Datuk Seri Anwar Ibrahim hari ini berkata, semua parti politik dalam Kerajaan Perpaduan telah menyatakan komitmen tidak akan melayan sebarang cubaan untuk mensabotaj kerajaan pimpinannya.

Beliau berkata, sokongan tersebut ditunjukkan ketua-ketua parti Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) pada Konvensyen Perpaduan yang berlangsung di Kuala Lumpur, semalam.

“Perhimpunan (Konvensyen Perpaduan) tersebut dengan pengukuhan jelas bahawa sekurangnya untuk bertahun akan datang tidak ada layanan terhadap percubaan untuk sabotaj yang ada,” katanya  pada Majlis Perjumpaan Perdana Menteri bersama warga Jabatan Perdana Menteri, di sini.

“Saya lebih yakin kerana sepertimana saya lihat Konvensyen Kerajaan Perpaduan semalam telah menetapkan satu bentuk kerajaan kukuh dan (walaupun) pada peringkat awal macam-macam percubaan akuan berkanun (SD) dan sebagainya sampai kepada Yang di-Pertuan Agong dan sultan-sultan,” tambahnya.

Anwar berkata, sejak beberapa bulan yang lepas, perjalanan kerajaan sekarang juga lebih kemas dan beberapa program yang dilaksanakan telah membantu untuk memantapkan negara.

Anwar yang juga Menteri Kewangan berkata, kestabilan politik sedia ada dalam negara telah menyumbang kepada beberapa prestasi yang baik antaranya ekonomi negara mencatat pertumbuhan lebih baik daripada jangkaan sebanyak 5.6 peratus pada suku pertama 2023.

“Kalau lihat angka-angka Jabatan Perangkaan menunjukkan suku tahun pertama itu jauh lebih baik daripada yang diunjurkan November dan Disember tahun lepas… inflasi berkurang, jumlah penganggur berkurang dan pelaburan juga bertambah,” katanya.

Jumaat lepas, Anwar berkata, kerajaan yakin dapat mencapai unjuran pertumbuhan 4.0 peratus hingga 5.0 peratus bagi tahun 2023 di sebalik cabaran dan ketidaktentuan ekonomi global, disokong oleh asas ekonomi Malaysia yang kukuh serta pelaksanaan langkah Belanjawan 2023.

Beliau berkata, pertambahan pelaburan di Malaysia memerlukan semua pihak di peringkat pusat  dan negeri untuk bekerja serentak bagi membolehkan proses pelaburan lancar.

“Pihak (negeri), perbandaran harus bekerja sederap supaya tahap kelulusan itu dapat dipercepatkan. Ini akan memastikan kita dapat pertahankan kadar pertumbuhan yang lebih meyakinkan dan serlahkan komitmen dan kesungguhan,” katanya.

Sebelum ini, Anwar berkata, beberapa syarikat gergasi China bersetuju melabur di Malaysia antaranya syarikat Zhejiang Geely Holding Group (Geely) dan Rongsheng Petrochemical Co.

Projek pelaburan Geely adalah di Pahang dan Tanjung Malim, Perak manakala Rongsheng di Pengerang, Johor dan Terengganu. – BERNAMA


KPDNHEP serbu premis simpan minyak masak tanpa permit di Port Dickson

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) membongkar kegiatan menyimpan barang kawalan berjadual iaitu minyak masak melebihi had  dibenarkan dalam serbuan di sebuah premis perniagaan di Port Dickson, dekat sini, pada Jumaat lepas.

Pengarah Penguat kuasa KPDNHEP Azman Adam berkata pihaknya merampas sejumlah 44 kotak minyak masak botol 5 kilogram (kg) berisi 176 botol bersama beberapa dokumen perniagaan lain dengan keseluruhan rampasan bernilai RM7,920.

Beliau berkata ketika serbuan pada 6 petang, seorang lelaki tempatan berumur lingkungan 60-an yang mengaku sebagai pemilik premis berkenaan memaklumkan bahawa perniagaan dijalankan adalah menjual guni dan memproses makanan.

“Hasil pemeriksaan lanjut mendapati pihak premis telah gagal mengemukakan sebarang dokumen permit kebenaran menyimpan barang kawalan berjadual di bawah Akta Kawalan Bekalan 1961,” katanya dalam satu kenyataan hari ini.

Beliau berkata kes disiasat di bawah Akta Kawalan Bekalan (AKB) 1961 bagi mengenal pasti dari mana punca bekalan minyak masak ini diperoleh selain menyiasat tujuan sebenar minyak masak ini disimpan dalam kuantiti melebihi daripada had dibenarkan tanpa permit.

Katanya kes turut disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613).

“Pengguna di negeri ini boleh menyalurkan maklumat atau aduan berkaitan peniaga yang tidak mematuhi undang-undang menerusi portal e-aduan.kpdnhep (https://eaduan.kpdnhep.gov.my) dan WhatsApp di talian 019-279 4317,” katanya. – BERNAMA


Keluarga Hawari, pendaki Everest yang hilang terima kunjungan, sumbangan Menteri Perpaduan Negara

KEPALA BATAS: Menteri Perpaduan Negara, Aaron Ago Dagang membuat kunjungan dan menyantuni ahli keluarga pendaki Gunung Everest, Muhammad Hawari Hashim, peserta Program Malaysia Everest yang dipercayai hilang di kawasan pergunungan Everest baru-baru ini.

Aaron Ago menyampaikan sumbangan kepada isteri Hawari, Safiyyah Tang Xie Lie, 34, seorang suri rumah sepenuh masa dan juga Orang Kurang Upaya (OKU) pendengaran.

“Inisiatif seumpama ini akan diteruskan selaras dengan tanggungjawab Kementerian untuk memacu agenda perpaduan nasional bagi memastikan kesejahteraan dan keharmonian rakyat Malaysia,” katanya hari ini.

Jelas Aaron, sedikit sebanyak sumbangan tersebut dapat membantu meringankan beban keluarga itu setelah kehilangan ketua keluarga yang menjadi tempat sekeluarga bergantung harap.

Muhammad Hawari merupakan salah seorang pekerja Lembaga Muzium Negeri Pulau Pinang dan sumbangan tersebut merupakan hasil sumbangan warga muzium seluruh negara dan Persatuan Muzium Malaysia.

Hasil perkahwinan, pasangan itu dikurniakan dua pasang cahaya mata iaitu Hana Sakeena, 4, dan Haris Suffian, 2. Turut menetap di rumah yang sama ibu kepada Hawari, Che Tom Hassan, 64.

Turut hadir menyampaikan sumbangan, Ketua Pengarah Jabatan Muzium Malaysia, Kamarul Baharin A. Kasim dan Pengarah Lembaga Muzium Negeri Pulau Pinang, Harnyany Mohamad.

Author

Nurul Ain Japri

View all posts

View all posts


Enam remaja 15 tahun antara lapan didakwa rogol pelajar bawah umur

BACHOK: Enam remaja lelaki didakwa di Mahkamah Majistret di sini, manakala dua lagi didakwa di Mahkamah Sesyen Kota Bharu hari ini atas pertuduhan merogol seorang pelajar Tingkatan Dua dalam kejadian di Tawang di sini, antara pertengahan Ogos hingga September lepas.

Kesemua enam remaja yang berusia 15 tahun itu mengaku bersalah ketika pertuduhan dibacakan di hadapan Majistret Mohd Fauzan Mohd Suhairi.

Mengikut pertuduhan, mereka didakwa merogol mangsa berusia 14 tahun itu di sebuah bilik di kedai makan di Jelawat di sini antara 12.30 tengah malam hingga 2.30 pagi pada pertengahan Ogos hingga September.

Kesemua remaja itu didakwa mengikut Seksyen 376(1) Kanun Keseksaan yang memperuntukkan hukuman penjara sehingga 20 tahun dan boleh dikenakan sebatan.

Setiap tertuduh masing-masing didakwa dua hingga tiga pertuduhan.

Pendakwaan dilakukan Timbalan Pendakwa Raya, Mohd Hakimie Ab Hadi dan kesemua tertuduh diwakili peguam Yayasan Bantuan Guaman Kebangsaan (YBGK) Norizaidah Abdul Salam.

Mahkamah kemudiannya menawarkan jaminan RM2,000 untuk setiap pertuduhan dan menetapkan 13 Disember ini sebagai tarikh sebutan semula kes.

Sementara itu, dua lagi tertuduh berusia 18 tahun yang dihadapkan di Mahkamah Sesyen Kota Bharu pula mengaku tidak bersalah merogol mangsa pada tarikh dan lokasi yang sama, di hadapan Hakim Mohd Zul Zakiqudin Zulkifli.

Hakim, Mohd Zul membenarkan seorang daripada tertuduh diikat jamin sebanyak RM10,000 dengan seorang penjamin manakala seorang lagi tertuduh tidak ditawarkan jaminan.

Mahkamah menetapkan 23 November ini sebagai tarikh sebutan semula kes kedua-dua tertuduh itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ronaldo tuntut Juventus bayar tunggakan gaji RM99.5 juta

BINTANG sensasi, Cristiano Ronaldo bercadang untuk mengambil tindakan undang-undang ke atas Juventus yang belum membayar tunggakan gajinya ketika pandemik COVID-19 melanda dunia dua tahun lalu.

Kapten Portugal itu menuntut 17.15 juta pound (RM99.5 juta) seperti yang dijanjikan kelab apabila dia bersetuju menangguhkan gajinya semasa perintah berkurung.

Para pemain Juventus yang lain turut bersetuju menangguhkan pembayaran gaji mereka sehingga empat bulan ketika pandemik bagi membantu kelab yang bergelut dengan masalah kewangan.

Pemain berusia 38 tahun itu yang ketika ini bersama kelab Arab Saudi, Al-Nassr, mahu menuntut wang tersebut dan meminta dokumen berkaitan daripada pejabat Pendakwaraya Awam Turin.

Ronaldo meninggalkan Juventus pada Ogos 2021 untuk berhijrah ke Manchester United sebelum ditamatkan kontraknya akhir musim lalu. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Ejen bawa masuk etnik Rohingya turut uruskan kad UNHCR

TASEK GELUGOR: Jabatan Imigresen Malaysia (JIM) mengesan etnik Rohingya warga Myanmar masuk ke negara ini dengan menggunakan ejen yang turut menguruskan bagi mendapatkan kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Ketua Pengarah Imigresen Datuk Seri Khairul Dzaimee Daud berkata sehubungan itu, perkara itu akan diteliti secara mendalam oleh jawatankuasa di Kementerian Dalam Negeri (KDN) untuk tindakan selanjutnya.

“Saya sempat temu bual beberapa pemegang kad UNHCR warga Rohingya (dalam operasi JIM) semalam dan mereka membuat pengakuan masuk ke Malaysia melalui sempadan-sempadan negara iaitu Kedah dan Kelantan dari Thailand, malah mereka mengaku ia (masuk ke Malaysia) diuruskan oleh ejen-ejen.

“Malah mereka juga mengaku ejen-ejen terbabit menguruskan perjalanan ke pejabat UNHCR di Kuala Lumpur untuk proses mendapatkan kad itu, perkara ini akan diteliti secara lebih mendalam oleh jawatankuasa di KDN.

“Mereka (etnik Rohingya) bukan beli (kad UNHCR) tapi mereka bayar kepada ejen antara RM5,000 hingga RM7,000 seorang dan ejen itu akan bawa ke pejabat UNHCR, pemahaman mereka kad itu dibeli tapi sebenarnya mereka membayar kepada ejen-ejen yang terlibat dalam menguruskan kemasukan mereka,” katanya kepada pemberita selepas operasi JIM di sebuah tapak projek perumahan di Kubang Menerong, di sini awal pagi tadi.

Sementara itu, Khairul Dzaimee berkata dalam serbuan itu, pihaknya memeriksa 36 warga asing yang bekerja di tapak pembinaan berkenaan sebelum menahan 25 orang termasuk seorang wanita kerana tiada dokumen perjalanan diri, tinggal lebih masa dan dokumen yang meragukan.

Katanya mereka yang ditahan dalam operasi bermula pukul 11.15 malam tadi itu terdiri daripada 10 lelaki Bangladesh, lapan lelaki Indonesia, lima lelaki dan seorang wanita Myanmar serta seorang lelaki Nepal.

“Semua warga asing itu dibawa ke depoh tahanan untuk siasatan lebih lanjut kerana terdapat dalam kalangan mereka menggunakan dokumen meragukan khususnya pemegang kad UNHCR yang disyaki tidak tulen,” katanya.

Beliau berkata operasi yang dijalankan itu merupakan yang ke-261 dijayakan oleh JIM Pulau Pinang sepanjang tahun ini dan seramai 193 warga asing bersama 32 majikan ditahan kerana pelbagai kesalahan imigresen dalam tempoh tersebut.

“Walaupun jumlah pendatang tanpa izin yang ditahan dalam operasi itu tidak ramai berbanding jumlah operasi dijalankan, jumlah kompaun yang dikenakan terhadap majikan serta warga asing lebih RM2.5 juta,” katanya. – BERNAMA


24 jejaka rebut gelaran Mr World Malaysia 2022

Oleh: FATTAH RAZZAQ

KUALA LUMPUR: Pencarian jejaka idaman Malaysia telah bermula dengan pengenalan rasmi finalis pertandingan Mr World Malaysia 2022 yang dianjurkan oleh Universal Music Malaysia (UM).

Pertandingan ini yang bertujuan untuk mencungkil bakat baharu dan mempelbagaikan portfolio bakat di bawah naungan Celebrity360, sebuah agensi pengurusan bakat UM dan seterusnya memilih pemenang yang akan mewakili Malaysia di pertandingan berprestij global Mr World 2022 yang dijangka akan diadakan di United Kingdom pada hujung tahun ini.

“Kami sangat teruja memperkenalkan barisan peserta tahun ini yang muda dan berbakat daripada pelbagai latar belakang yang mewakili hampir semua negeri di Malaysia termasuk Sabah dan Sarawak.

“Universal Music Malaysia berharap melalui projek seperti Mr World Malaysia, kami dapat mengukuhkan lagi portfolio bakat kami di samping mengembangkan segmen yang berbeza selain nyanyian dan lakonan,” kata Kim Lim, Pengarah Urusan, Universal Music Malaysia.

Pada majlis pengenalan seramai 24 jejaka yang akan bersaing untuk merebut gelaran tersohor ini di mana mereka terdiri daripada pelbagai latarbelakang portfolio termasuk doktor, doktor gigi, ahli farmasi, pelakon, chef, usahawan, barista, jurulatih kecergasan dan banyak lagi.

Turut hadir bersama adalah penaja rasmi utama Mr World Malaysia 2022 termasuk JD Sports, Lingtea, Living Young Aesthetics dan Cookx manakala rakan kongsi termasuk Number76 (salon rambut), MakeUp Miracle (juru solek) dan Star Fitness (pusat kecergasan).

Kim juga berkata, pihaknya amat berbesar hati mengalu-alukan penaja serta rakan kongsi untuk bersama kami dalam menjayakan acara yang sangat unik ini dan terus mendokong bakat baharu yang bakal membawa nama Malaysia bersama jenama tempatan ke pentas dunia kelak.

“Orang ramai dijemput ke program temu mesra bersama kesemua 24 finalis yang akan diadakan pada 28 Ogos ini di Pavilion Bukit Jalil di mana pelbagai aktiviti akan diadakan termasuk peluang memenangi tiket ke acara gala akhir yang dijadualkan berlangsung pada September ini,” katanya.

Author

Media Variasi

View all posts

View all posts


Proram Rakan Muda beri ruang persiapkan generasi punyai nilai baik – PM

BANGI: Program Rakan Muda yang diberi nafas baharu merupakan persiapan bagi melahirkan generasi dengan cita-cita murni dan nilai kemanusiaan tinggi bagi menjadikan Malaysia sebuah negara hebat di rantau ini, kata Perdana Menteri, Datuk Seri Anwar Ibrahim.

Berucap pada majlis pelancaran Rakan Muda di Universiti Kebangsaan Malaysia (UKM) di sini hari ini, beliau berkata program itu juga dapat mempersiap generasi dengan nilai-nilai persaudaraan yang menolak elemen rasuah dan hipokrasi.

“Ia persiapan satu generasi punyai nilai insan yang hormat satu sama lain, senang dengan kebaikan, persaudaraan, teknologi baharu, benci dengan rasuah dan hipokrasi serta benci dengan orang menghina kaum lain,” katanya disambut sorakan dan tepukan gemuruh lebih 1,000 belia yang hadir.

Perdana Menteri, yang membahasakan dirinya sebagai ‘Pakcik Anwar’ pada majlis itu, turut menggesa agar tiada pemikiran lapuk dan jumud dalam kalangan belia serta tiada unsur yang boleh memecah-belahkan perpaduan negara.

“ …yang akan tentukan (masa depan negara) bukan orang-orang tua lapuk pemikiran yang nak pecah belahkan rakyat, yang akan tentukan masa depan untuk menyelamatkan bangsa dan negara ialah anak muda sendiri,” katanya.

Turut hadir Menteri Belia dan Sukan, Hannah Yeoh dan Timbalannya, Adam Adli Abd Halim.

Anwar turut memberi jaminan bahawa Kerajaan MADANI pimpinan beliau akan memberi apa sahaja sokongan yang diperlukan dalam pembangunan anak muda di negara ini.

“Kita ada pasukan di kementerian yang saya percaya boleh menjadi jurubicara anak-anak muda, program mereka, keprihatinan mereka termasuk penjawat awam, menjurus ke arah itu (menyokong pembangunan belia), kerajaan dengan falsafah MADANI ini akan bantu apa juga.

“ …yang saya minta, saudara peka dalam dunia mencabar ini, dalam dunia media sosial yang menggugat anak-anak dalam membuat pilihan baik kerana satu kesilapan oleh satu generasi akan menghukum negara ke lembah kehinaan,” katanya.

Pendaftaran bagi menyertai Rakan Muda boleh dilakukan dengan menghubungi 03-8871 3724, melalui portal https://www.kbs.gov.my/rakanmuda.html atau e-mel kepada rakanmuda@kbs.gov.my.

Peserta Rakan Muda di bawah gaya hidup Rakan Prihatin, P. Sathiyakumari, 32, berkata, beliau menyertai program tersebut pada 2012 ketika belajar di Universiti Sains Malaysia dan sejak itu, terlibat dengan pelbagai bantuan kemasyarakatan di dalam dan luar negara.

“Saya terlibat dengan bantuan mangsa banjir dan misi kemanusiaan di Sri Lanka. Harapan saya untuk golongan muda di luar sana, jangan lupa sertai Rakan Muda sebab kita akan dapat pelbagai manfaat dan akan wujud sifat ihsan sesama manusia.

“Dengan penglibatan seseorang dalam Rakan Muda, saya percaya kita dapat meningkatkan jati diri dan lebih yakin terhadap diri sendiri,” katanya yang kini berkhidmat sebagai juruhebah di Radio MINNALfm. – BERNAMA


PRU15: PH bertanding guna satu logo

KUALA LUMPUR: Pakatan Harapan (PH) memutuskan untuk menggunakan satu logo bagi bertanding pada Pilihan Raya Umum ke-15 (PRU15) akan datang.

Majlis Presiden PH dalam kenyataan hari ini memaklumkan perkara itu diputuskan dalam mesyuarat bulanan majlis berkenaan, semalam.

“Satu reka bentuk baharu logo tersebut juga akan dipertimbang bagi memberi imej dan nafas baharu dalam usaha gerak kerja PRU15,” menurut kenyataan itu.

Kenyataan Majlis Presiden PH berkenaan dikeluarkan secara bersama oleh Presiden PKR Datuk Seri Anwar Ibrahim, Presiden Amanah Mohamad Sabu, Setiausaha Agung DAP Anthony Loke Siew Fook dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau. – BERNAMA


Najib diberi cuti sakit dua hari selepas masuk wad, perbicaraan kes 1MDB dilapangkan

KUALA LUMPUR: Perbicaraan kes 1Malaysia Development Berhad (1MDB) Datuk Seri Najib Tun Razak di Mahkamah Tinggi di sini dilapangkan hari ini dan esok selepas bekas perdana menteri itu dimasukkan ke wad Hospital Kuala Lumpur (HKL) sejak semalam.

Peguam Najib, Tan Sri Muhammad Shafee Abdullah memberitahu Hakim Datuk Collin Lawrence Sequerah bahawa Najib menjalani beberapa ujian perubatan setiap hari di hospital disebabkan keadaan tekanan darahnya dan ulser di dalam perut.

“Saya akhirnya dapat berjumpa dengan anak guam saya itu selepas menanti selama hampir tiga jam hari ini, namun dia (Najib) sendiri tidak tahu berapa lama dia akan ditahan di wad hospital.

“Ada sijil sakit (MC) yang diberikan oleh Jabatan Penjara dan dihantar kepada Muhammad Farhan (seorang lagi peguam Najib) menerusi WhatsApp. Ia berdasarkan kepada pemeriksaan perubatan dan MC adalah bagi 14 dan 15 Sept, dan ia juga memaklumkan bahawa Datuk Seri Najib kini berada di wad 21 hospital itu,” katanya.

Peguam itu berkata tekanan darah Najib semakin beransur turun selepas dia mengambil ubat yang biasa diambilnya, walaupun ia tidak begitu memuaskan sebagaimana keadaan tekanan darah biasanya.

“Ujian dilakukan terhadap keadaan tekanan darahnya, dan perlu saya maklumkan kepada Yang Arif bahawa anak guam saya mempunyai sejarah ulser teruk dan dia tidak sedar yang tiga bulan lepas dia berada di peringkat kritikal.

“Baru-baru ini Yang Arif sendiri tahu dia pergi ke hospital kerana mengadu rasa tidak selesa dan mereka mendapati banyak ulser yang berdarah. Saya fikir atas sebab itu dia menjalani ujian untuk memastikan tekanan darah tiada kaitan dengan keadaan itu, sebaliknya mungkin kontingensi ubat semata-mata,” kata peguam itu.

Hakim Sequerah kemudiannya bertanya sekiranya Najib mungkin sembuh minggu depan, kerana perbicaraan 1MDB dijadualkan disambung semula pada 26 Sept, dan beliau melapangkan perbicaraan minggu ini kerana tidak mungkin perbicaraan dapat bersambung esok.

Muhammad Shafee berkata beliau berpendapat Najib sepatutnya dalam keadaan lebih baik pada masa itu, tepat pada masanya untuk tarikh perbicaraan yang dijadualkan.

Timbalan Pendakwa Raya Ahmad Akram Gharib berkata pihaknya tidak mempunyai bantahan untuk perbicaraan minggu ini dikosongkan kerana MC itu datang daripada pegawai perubatan kerajaan.

Sementara itu ketika ditemui media selepas prosiding Muhammad Shafee berkata Najib “tidak begitu ceria seperti biasa” dan masih mengalami keadaan tidak selesa disebabkan keadaan kesihatannya.

“Doktor telah kembali kepada ubat asal (yang biasa diambil Najib). Ubat sebelum ini dan jumlahnya diberikan mengikut sukatan yang betul, tetapi yang biasa dia gunakan adalah yang asli dan bukan dari jenama generik.

“Bertentangan dengan apa yang dikatakan dalam berita, generik (ubat) mungkin tidak berkesan seperti yang asal,” katanya sambil menambah bacaan tekanan darah Najib semasa di hospital adalah pada 124/84, berbanding bacaan biasa pada 110/80.

Ketika ditanya mengenai kemasukan Najib ke Institut Jantung Negara (IJN), Muhammad Shafee berkata setakat ini tiada tanda-tanda mengenai perpindahannya (Najib) ke hospital pakar.

“Beliau tidak mempunyai masalah kesihatan yang berkaitan dengan jantungnya, tetapi kerana ia (ulser perut) menyebabkan pendarahan, ia benar-benar boleh menyebabkan masalah jantung yang boleh membawa kepada strok,” katanya.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada 23 Ogos lepas, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. – BERNAMA


Pelajar madrasah maut motosikal rempuh belakang pacuan empat roda

KUALA BERANG: Seorang pelajar madrasah maut apabila motosikal yang ditunggang merempuh belakang sebuah pacuan empat roda dalam kejadian di Kilometer 382.6 Lebuh Raya Pantai Timur 2 (Bukit Besi-Ajil) semalam.

Pemangku Ketua Polis Daerah Hulu Terengganu, Asisten Superintendan Raja Saripah Robiah Raja Sulaiman berkata kejadian berlaku kira-kira jam 11.32 malam.

Menurutnya, pihaknya menerima laporan membabitkan satu kemalangan membabitkan sebuah pacuan empat roda jenis Mitsubishi dengan sebuah motosikal jenis Honda Vario.

Katanya, pacuan empat roda dari arah Felda Keratong 9 menuju ke sebuah inap desa di Kuala Terengganu, untuk menghadiri program “RXZ Members.”

“Manakala penunggang motosikal dari arah Kampung Sri Bandi Kijal, Kemaman, menghala ke sebuah madrasah di Kampung Bukit Bading, Ajil, dekat sini.

“Siasatan awal mendapati kemalangan berlaku semasa pemandu pacuan empat roda memberhentikan kenderaan di laluan kecemasan untuk membantu rakannya yang mengalami kerosakan motosikal.

“Selepas pacuan berhenti lebih kurang 15 minit di lorong kecemasan tiba-tiba datang penunggang motosikal iaitu Muhammad Hafiz Azizi Mustafa Kamal, 20, dari arah belakang lalu melanggar bahagian belakang pacuan empat roda berkenaan,” katanya.

Menurutnya, akibat daripada perlanggaran itu, penunggang motosikal meninggal dunia di tempat kejadian.

Katanya, pemandu pacuan empat roda tidak mengalami sebarang kecederaan dan mayat mangsa dibawa ke Unit Forensik Hospital Hulu Terengganu untuk bedah siasat.

Beliau berkata, penunggang motosikal maut akibat cedera di bahagian kepala dan kes disiasat mengikut Seksyen 41(1) Akta Pengangkutan Jalan 1987. – Harian Metro

Author

Media Variasi

View all posts

View all posts


Jangan pakai baju, mafela ‘Free Palestine’ di Mekah, Madinah

PETALING JAYA – Seorang rakyat Malaysia yang menetap di Arab Saudi berpesan kepada jemaah umrah negara ini supaya tidak sesekali memakai baju atau mafela ‘Free Palestine’ sewaktu berada di sana kerana ia salah di sisi undang-undang.

Wanita dikenali sebagai Masnira Ramli itu memberitahu, ini berikutan terdapat jemaah yang ditahan susulan kesalahan tersebut sekali gus menasihati jemaah umrah Malaysia supaya berhati-hati.

“Jangan pakai baju atau mafela ‘Free Palestine’ di Mekah, Madinah. Salah di sisi undang-undang. Dah ada jemaah yang kena tangkap terus ke ‘dalam’ sebab pakai. Hati-hati ya semua jemaah.

“Bukan negara ini tak support (sokong). Tetapi memang itu undang-undangnya. Bukan tentang isu ini sahaja, malah apa-apa isu dalam negara atau dunia pun tak boleh,” katanya menerusi hantaran di Facebook.

Dalam pada itu, Masnira memberitahu, berikutan penguatkuasaan undang-undang itu juga, tiada sebarang perarakan dilihat di dua lokasi tersebut.

“Sebab itu kalian tidak pernah nampak apa-apa jenis perarakan pun di sini,” ujarnya.

Sementara itu, dia turut menasihati agensi umrah Malaysia untuk mengingatkan jemaah masing-masing bagi mengelakkan sebarang kejadian yang tidak diingini.

“Jangan komen negatif di status saya. Ini hanya mesej peringatan bersama. Para agensi pelancongan, ingatkan jemaah kalian ya. Kasihan jemaah yang tak tahu. Tiba-tiba hilang terus ke ‘dalam’,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


PRU15: Pengundi disaran semak cadangan masa keluar mengundi – SPR

KUALA LUMPUR: Menjelang hari mengundi bagi Pilihan Raya Umum ke-15 (PRU15) esok, Suruhanjaya Pilihan Raya (SPR) menasihati pengundi untuk mengikut masa keluar mengundi yang digalakkan seperti yang tercatat pada aplikasi MySPR Semak.

Setiausaha SPR Datuk Indera Ikmalrudin Ishak berkata seramai 20,853,681 orang pengundi bakal mengundi pada PRU15 dan Pilihan Raya Kecil (PRK) Dewan Undangan Negeri (DUN) Bugaya, Sabah.

Beliau berkata SPR berharap semua pengundi menjalankan tanggungjawab mereka dengan keluar mengundi esok.

Ikmalrudin berkata sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 6 petang di semenanjung manakala 7.30 pagi hingga 5.30 petang di Sabah dan Sarawak atau waktu yang telah diwartakan.

“Pengundi adalah dinasihatkan untuk tidak keluar mengundi pada saat-saat akhir,” katanya dalam kenyataan hari ini.

Oleh yang demikian, pengundi dinasihatkan untuk membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak.

Ikmalrudin berkata SPR juga menyarankan semua pengundi yang hadir esok untuk memakai pelitup separuh muka, mengamalkan penjarakan fizikal dan sentiasa mensanitasi tangan sepanjang berada di pusat mengundi.

Ikmalrudin berkata SPR telah menjalankan semakan peralatan mengundi seperti peti undi, dakwat pilihan raya, kertas undi, petak undi dan sebagainya untuk kegunaan bagi proses pengundian yang akan dijalankan esok dan kesemua peralatan tersebut diagihkan kepada ketua-ketua tempat mengundi (KTM) bagi setiap saluran mengundi.

Beliau berkata semakan itu bagi memastikan kesemua peralatan atau kelengkapan bagi pengundian lengkap dan berkeadaan baik.

PRU15 akan diadakan di 8,958 pusat mengundi membabitkan 38,348 saluran dengan seramai 363,515 orang ditugaskan bagi proses pengundian.

Ikmalrudin berkata, SPR juga mengingatkan para majikan supaya membenarkan pekerja mereka yang berdaftar sebagai pemilih untuk keluar mengundi pada PRU15 dan PRK DUN Bugaya, Sabah seperti yang diperuntukkan di bawah Akta Kesalahan Pilihan Raya 1954.

Beliau berkata SPR sekali lagi mengingatkan semua pihak yang bertanding bahawa tempoh rasmi berkempen akan tamat pada pukul 11.59 minit malam ini, justeru sebarang bentuk aktiviti berkempen termasuk aktiviti merayu undi perlu dihentikan.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“SPR juga mengingatkan bahawa semua parti atau calon bertanding adalah dilarang untuk membuka, membina atau menyelenggara barung pada hari mengundi, kerana perkara tersebut merupakan satu kesalahan di bawah Akta Kesalahan Pilihan Raya 1954,” katanya.

Bagi pengundi yang positif COVID-19, Ikmalrudin berkata SPR sekali lagi menyarankan pengundi untuk berhubung terus dengan pegawai kesihatan daerah (PKD), bagi mendapatkan maklumat lanjut dan sewajarnya bagi memudahkan urusan pengundian.

Beliau berkata SPR telah memaklumkan kepada semua pengundi bahawa penggunaan telefon bimbit di tempat mengundi adalah tidak dibenarkan dan notis atau poster larangan penggunaan telefon bimbit akan diletakkan di luar dan di dalam tempat mengundi sebagai peringatan.

Ikmalrudin berkata, SPR turut menetapkan bahawa pengundi yang membawa telefon bimbit ke tempat mengundi perlu meletakkan telefon bimbit di tempat yang telah disediakan setelah menerima kertas undi dan mengambilnya semula setelah selesai mengundi.

Menurutnya pelaksanaan tatacara pengundian baharu itu boleh dirujuk menerusi poster Tatacara 10 Langkah Pengundian yang menjelaskan proses pengundian sepenuhnya.

Selain itu, Ikmalrudin berkata semua pihak khususnya pengundi, calon dan petugas yang ingin memasuki pusat mengundi tidak memakai baju, topi, pelitup separuh muka atau membawa material yang mempunyai nama, lambang, simbol, gambar parti atau calon yang bertanding atau apa-apa bahan kempen serta sebarang ‘tagline’ atau slogan kempen yang menjurus atau membawa maksud sokongan atau cenderung kepada mana-mana fahaman politik.

“Mana-mana pengundi atau individu yang gagal mematuhi atau melanggari peruntukan yang ditetapkan boleh dihalang dari memasuki pusat mengundi oleh petugas pilihan raya,” katanya.

“SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses pilihan raya serta tidak menggugat ketenteraman awam. Sebarang pelanggaran undang-undang yang berkaitan boleh dikenakan tindakan,” katanya. – BERNAMA


PH tidak letak syarat bentuk kerajaan negeri – Wan Rosdy

ROMPIN: Menteri Besar Pahang, Datuk Seri Wan Rosdy Wan Ismail berkata, keputusan Barisan Nasional (BN) memilih Pakatan Harapan (PH) untuk membentuk kerajaan negeri kerana blok politik itu sedia bekerjasama tanpa meletakkan sebarang syarat supaya kerajaan negeri ditubuhkan segera demi kestabilan rakyat.

Beliau berkata, Pengerusi PH Pahang, Datuk Seri Amirudin Shari yang juga Menteri Besar Selangor menghubunginya selepas keputusan muktamad Pilihan Raya Umum ke-15 (PRU15) menyaksikan Dewan Undangan Negeri (DUN) Pahang tergantung selepas tiada blok politik memperoleh majoriti mudah, yang berlaku buat pertama kali di negeri ini.

Selain PH, Wan Rosdy yang juga Pengerusi BN Pahang berkata, turut dihubungi oleh Perikatan Nasional (PN) untuk berbincang mengenai pembentukan kerajaan negeri, namun PN yang diwakili Timbalan Presiden PAS, Datuk Seri Tuan Ibrahim Tuan Man meletakkan beberapa syarat bagi tujuan itu.

Antara syarat itu adalah Wan Rosdy diberi jawatan menteri penuh bertaraf senator, manakala jawatan Menteri Besar dan Yang Dipertua DUN diberi kepada PN, sementara  Ahli Majlis Mesyuarat Kerajaan Negeri (EXCO) dibahagi secara sama rata dan tiga Ahli Dewan Undangan Negeri (ADUN) lantikan juga diberikan kepada PN.

Bagaimanapun, Wan Rosdy berkata, PN kemudiannya menawarkan jawatan Menteri Besar kepada BN selepas dimaklumkan PH tidak meletakkan sebarang syarat dalam pembentukan kerajaan negeri.

“Saya kira-kira dan lihat ini bukan hendak berbincang tetapi sudah ditetap dan ditentukan… kalau saya setuju dengan permintaan mereka. Di DUN Pahang ada 42 kerusi, kalau saya setuju mereka akan ada  22 undi di DUN yang boleh menyebabkan saya tersingkir pada bila-bila masa.

“Jadi (jika ia berlaku) apa akan berlaku pada kerajaan negeri? Kita hendak tubuhkan kerajaan negeri kerana nak teruskan agenda kita untuk bekerja, teruskan kestabilan dan kemakmuran. Banyak agenda hendak dilakukan, bukan untuk politiking,” katanya semasa berucap pada Ceramah Umum PRU15 DUN Tioman dan Pasar Besar Rompin di sini malam tadi.

Buat kali pertama di Pahang, BN dan PH berkongsi pentas pada ceramah pilihan raya apabila turut sama pada program itu ialah Presiden Parti Amanah Negara (Amanah), Mohamad Sabu dan Amirudin.

“Keputusan untuk bersama PH bukan keputusan saya seorang. Saya bawa dalam perbincangan dengan rakan-rakan ADUN, dalam Badan Perhubungan UMNO… saya ceritakan apa yang berlaku dan kami ADUN dan BN Pahang sebulat suara bersetuju nak bersama dengan PH,” katanya.

Sementara itu, Mohamad dalam ceramahnya mengingatkan semua pengundi DUN Tioman untuk mengundi calon BN, Datuk Seri Mohd Johari Hussain selepas PH mengambil ketetapan supaya calon mereka Mohd Fadzli Mohd Ramly memberi laluan kepada calon tersebut, mengambil kira perkembangan di Pahang dan Persekutuan yang menyaksikan kerjasama antara BN dan PH.

Beliau juga mengakui pada awal kerjasama itu, ditanya oleh Pengerusi BN, Datuk Seri Dr Ahmad Zahid Hamidi dan Timbalan Presiden UMNO, Datuk Seri Mohamad Hasan bagaimana beliau akan berceramah dengan UMNO selepas 44 tahun “menghentam” mereka.

“Saya pun tidak tahu bagaimana nak bermula. Kita dalam politik boleh berubah kawan dan rakan, tetapi tidak akan mengubah matlamat dan dasar yang kita pegang. Kita akan ambil kritikan pembangkang, teguran rakyat untuk membina negara yang lebih baik dengan menjunjung Perlembagaan yang ada,” katanya.

Mengulas mengenai keputusan untuk memberi laluan kepada calon BN bagi pilihan raya itu, Mohamad berkata, pihaknya tidak menerima sebarang tentangan daripada pimpinan negeri berhubung keputusan itu.

“Setakat ini tiada (tentangan), rungutan itu perkara biasa Insya-Allah kita boleh uruskan ini keputusan parti bila keputusan dibuat semua kena patuh kalau ada yang tak berpuas hati saya ingat itu sementara,” katanya.

Ketika ditanya mengenai jika kerjasama sedemikian akan diteruskan di peringkat Pilihan Raya Negeri (PRN) beberapa negeri akan datang, Mohamad berkata, ia akan diputuskan berdasarkan perkembangan semasa.

PRU5 DUN Tioman akan diadakan pada 7 Disember ini, setelah ditangguhkan ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Pilihan raya itu akan menyaksikan saingan lima penjuru antara Mohd Johari, Mohd Fadzli, Nor Idayu Hashim (PN), Osman A Bakar (Pejuang) dan Sulaiman Bakar (Bebas). – BERNAMA


Empangan Timah Tasoh bergelora akibat angin kencang, hujan lebat

PADANG BESAR: Kejadian angin kencang dan hujan lebat selama dua jam pada petang Rabu menyebabkan permukaan air di Empangan Timah Tasoh, dekat sini bergelora.

Menurut Timbalan Pengerusi Koperasi MyKP, Abd. Azhar Abd. Aziz berkata, fenomena tersebut jarang berlaku dan menyebabkan permukaan empangan bergelora seperti di lautan disebabkan tiupan angin kencang.

“Kejadian berlaku kira-kira pukul 4 petang tadi dengan angin kencang mula membadai kawasan empangan ini yang menempatkan Santuari Ikan Air Tawar.

“Angin kencang berterusan selama kira-kira satu jam sebelum diikuti hujan selama satu jam lagi. Kejadian ini biasanya hanya berlaku sekali atau dua kali setahun,” katanya kepada Kosmo!.

Abd. Azhar berkata demikian ketika diminta mengulas video yang memaparkan beberapa bot dilambung ombak umpama berada di laut walaupun ia sebenarnya berlaku di kawasan empangan air tawar.

Tambahnya, kejadian itu menyebabkan laluan menaiki bot mengalami kerosakan dengan nilai kerugian awal dianggarkan RM1,000.

Katanya, kejadian itu tidak membawa sebarang kecederaan dan hanya ada beberapa pelancong sedang berkhemah di kawasan yang menjadi tumpuan pelancong itu.

Dalam perkembangan lain, hujan lebat dan angin kencang turut menyebabkan kawasan rendah serta jalan raya di sekitar Mata Ayer dinaiki air akibat kejadian tersebut. – Kosmo!

Author

Media Variasi

View all posts

View all posts


Tiada tempoh masa gantian dokumen bagi mangsa banjir – JPN

KUALA NERUS: Tiada tempoh masa ditetapkan atau laporan polis diperlukan oleh Jabatan Pendaftaran Negara (JPN) untuk mangsa banjir memohon penggantian dan pembaharuan dokumen peribadi seperti kad pengenalan dan sijil kelahiran secara percuma.

Ketua Pengarahnya, Datuk Ruslin Jusoh berkata, mangsa banjir tidak perlu tergesa-gesa untuk membuat penggantian dan pembaharuan dokumen  sekiranya perlu menyelesaikan urusan peribadi yang lebih penting.

Bagaimanapun, beliau menasihatkan supaya mempercepatkan proses permohonan penggantian atau pembaharuan dokumen bagi melancarkan urusan seperti pembukaan sesi persekolahan dan perbankan yang memerlukan penggunaan dokumen berkenaan.

Beliau berkata demikian kepada pemberita selepas melawat dan menyampaikan sumbangan barangan kepada kakitangan JPN Terengganu yang terjejas banjir di Taman Desa Tanjung Damai, di sini, hari ini.

Bagi membantu mangsa banjir, Ruslin berkata, pihaknya akan turun ke lokasi terkesan akibat banjir termasuk kawasan pedalaman bagi membolehkan mangsa membuat permohonan tanpa perlu ke pejabat JPN berdekatan.

“Selepas siap, kita akan hantar sendiri dokumen kepada mereka dalam tempoh tiga hingga lima hari,” katanya.

Dalam pada itu, katanya, sebanyak  6,853 kad pengenalan  gantian telah dikeluarkan oleh JPN atas pelbagai sebab termasuk bencana di seluruh negara bermula 1 Jan hingga semalam.

“Bagaimanapun jumlah ini dijangka akan terus meningkat kerana banjir di Terengganu baru habis, begitu juga di Kelantan,” katanya. – BERNAMA


Asalkan PAS semua halal, beri duit untuk undi bukan rasuah

HIPOKRIT sungguh apabila orang yang dilihat alim dengan jubah serban tetapi boleh ‘menghalalkan’ perbuatan rasuah depan mata.

Rasuah dalam istilah mudah orang awam faham adalah pemberian bersyarat iaitu duit diberi untuk dapat balasan tertentu.

Menerusi video yang pernah tular sebelum ini, seorang lelaki berkopiah minta orang ramai bersumpah ‘wallahi wabillahi watallahi saya undi PAS’, kemudian duit dihulurkan kepada para pengundi.

Kejadian itu disahkan berlaku oleh
Presiden PAS, Tan Sri Abdul Hadi Awang dengan mengeluarkan kenyataan mempertahankan pengagihan wang tunai oleh parti itu kepada pengundi semasa pilihan raya umum ke-15 (PRU15), adalah sedekah.

Itulah sifat munafik yang jelas, kerana pada tahun 2012, PAS mengeluarkan fatwa bahawa pemberian BR1M adalah rasuah.

Sedangkan BR1M diberikan kepada semua rakyat tanpa menuntut sokongan kepada mana-mana parti.

Ini berbeza dengan jemaah PAS yang memberi duit tetapi menuntut balasan agar memberi sokongan kepada PAS menggunakan nama Allah.

Ketika mempertahankan perbuatan itu, Ahli Parlimen Marang dipetik berkata, ia tidak melanggar peraturan pilihan raya kerana peraturan sedia ada hanya melarang calon yang bertanding dan wakil mereka daripada memberi wang tunai kepada pengundi.

Bagaimanapun kenyataan dangkalnya, jika mana-mana ahli PAS yang mahu beri saguhati duit kepada sesiapa bagi mendapat undian bukan rasuah.

Begitu gigih beliau ‘menghalalkan’ pemberian duit itu.

Pada 3 Januari lalu, Badan Perhubungan UMNO Terengganu memfailkan petisyen di Mahkamah Tinggi, untuk membatalkan keputusan PRU15 baru-baru ini bagi kawasan Parlimen Kuala Terengganu, Marang, dan Kemaman, yang dikaitkan dengan rasuah undi.

Pengerusi UMNO Terengganu, Datuk Seri Ahmad Said berkata, petisyen yang difailkan mengikut Akta Kesalahan Pilihan Raya 1954 itu membangkitkan dakwaan PAS telah merasuah pengundi dengan mengagihkan bantuan kewangan daripada kerajaan negeri melalui inisiatif i-Pension, i-Belia dan i-Student antara 15 dan 17 November 2022, yang hanya beberapa hari sebelum PRU15.

UMNO Terengganu berharap pengundian dapat diadakan semula di ketiga-tiga kawasan itu, dengan memetik PRK Cameron Highlands pada 2018 sebagai contoh.

Pada PRU15 baru-baru ini, Ahmad tewas di kerusi Parlimen Kemaman kepada calon PAS,  Che Alias Hamid, yang menang dengan majoriti 27,179 undi.

Dengan majoriti 41,729 undi di Marang, Abdul Hadi mengekalkan kemenangannya ke atas tiga pesaing.

Calon PAS, Amzad Hashim pula menewaskan tiga calon lain dengan kelebihan 40,907 undi, mengekalkan kerusinya di Kuala Terengganu.

*Tulisan di atas adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Mohamad Hasan ucap takziah kepada keluarga mangsa letupan bom lempar

KUALA LUMPUR: Menteri Pertahanan, Datuk Seri Mohamad Hasan mengucapkan takziah kepada keluarga mangsa yang terkorban dalam kejadian letupan bom lempar ketika sesi latihan di Kem Syed Sirajuddin, Gemas, Negeri Sembilan pada tengah hari Ahad.

“Salam takziah saya ucapkan kepada keluarga Allahyarham Koperal Udara Mohd Syuib Bidin dan Leftenan Udara I Mohd Iqmal Masdi.

“Gugurnya perajurit dalam latihan demi mempertahankan negara. Semoga ahli keluarga diberikan kekuatan, ketabahan dan keredaan dengan ketentuan-Nya jua,” katanya menerusi hantaran di Facebook beliau malam tadi.

Dalam kejadian pada 12.10 tengah hari itu, seorang penuntut Institut Pentadbiran dan Pengajian Pangkalan Udara Sendayan maut di tempat kejadian manakala seorang lagi iaitu jurulatih meninggal dunia ketika menerima rawatan di Hospital Segamat.

Kejadian itu turut menyebabkan seorang lagi jurulatih cedera dan masih menerima rawatan.

Tentera Udara Diraja Malaysia (TUDM) dalam kenyataan hari ini memaklumkan pihaknya akan menubuhkan satu Lembaga Penyiasatan bagi mengenal pasti punca kejadian.

Justeru, TUDM menggesa semua pihak supaya tidak menyebarkan sebarang spekulasi sehingga proses siasatan selesai serta menghormati sensitiviti keluarga anggota yang terlibat. – BERNAMA


Kayu Nasi Kandar kenal pasti kaedah baharu atasi kekurangan pekerja

SUBANG JAYA: Pemilik restoran Kayu Nasi Kandar di sini Datuk Sirajudin Mohamed Mydin telah mengenal pasti kaedah baharu untuk melayani pelanggan bagi mengatasi kekurangan tenaga kerja dalam industri itu.

Beliau berjaya mengurangkan jumlah pekerja restorannya di Taipan sebanyak 50 peratus iaitu daripada 40 kepada 20 pelayan.

“Susulan pelonggaran sekatan COVID-19, ramai pekerja asing pulang ke negara mereka. Justeru, saya terpaksa mencari jalan untuk memastikan pelanggan sentiasa gembira.

“Saya telah memperkenal satu kaedah unik bagi membolehkan pelanggan memilih, mencampur serta memadankan makanan yang mereka suka sendiri dan bukannya dilakukan oleh pelayan,” katanya kepada Bernama.

Sirajudin berkata demi kepuasan pelanggan, mereka kini bebas memilih juadah yang disukai dan hanya membayar apa yang mereka ingin makan.

“Konsep kami ialah menggembirakan pelanggan dan memenuhi keinginan mereka dalam menjamu  selera. Selepas mengisi pinggan masing-masing, mereka boleh terus membuat bayaran di kaunter tanpa perlu menunggu pelayan.

“Pihak restoran mendapati kaedah ini lebih mudah untuk memuaskan hati pelanggan kerana mereka bebas memilih apa yang mereka suka,” katanya.

Beliau berkata selepas mengambil makanan, pelanggan juga boleh memesan minuman ketika membuat bayaran yang akan dihantar ke meja mereka.

Sirajudin, 60, juga berterima kasih kepada bapanya yang telah melatih beliau untuk menjadi seorang tukang masak dan usahawan makanan sedari kecil.

Restoran Kayu Nasi Kandar miliknya di Taipan telah menjadi mercu tanda di Subang Jaya untuk golongan tua dan muda.

Kayu Nasi Kandar berasal dari Pulau Pinang dan telah membuka cawangan pertamanya di Lembah Klang pada 1974.

Kini ia adalah antara restoran yang menyajikan juadah warisan Pulau Pinang paling popular di Lembah Klang dan Pulau Pinang sendiri.

Sirajudin juga berharap restoran itu dapat kembali beroperasi 24 jam awal tahun depan berbanding waktu operasi ketika ini iaitu dari 10 pagi hingga 10 malam.

“Setelah berkecimpung dalam industri makanan selama lebih 40 tahun, saya juga telah memperkenal beberapa juadah baharu untuk mengembangkan kepelbagaian sajian fusion.” – BERNAMA


Ranking Speedy Tigers melonjak No. 9 dunia

KEJAYAAN menewaskan Korea Selatan 1-0 pada aksi terakhir peringkat kumpulan Trofi Juara-Juara Asia (ACT) di Chennai, India malam kelmarin melonjakkan skuad hoki negara ke ranking kesembilan dunia.

Kini, Speedy Tigers berpeluang mengukuhkan kedudukan itu jika sekali lagi menumbangkan Korea Selatan yang jatuh ke tangga ke-10 dunia pada aksi separuh akhir ACT di Stadium Mayor Radhakrishan malam ini.

Kemenangan akan membolehkan skuad negara beraksi di pentas final menentang India atau Jepun pada Sabtu ini, sekali gus memberi petanda positif terhadap peluang di Sukan Asia Hangzhou, China bulan depan.

Ketua jurulatih skuad negara, A. Arul Selvaraj gembira dengan prestasi semasa anak-anak buahnya terutama kejayaan meledak lapan jaringan padang daripada semua lima perlawanan setakat ini.

“Satu persembahan yang bagus apabila kami berjaya kuasai lebih 55 peratus penguasaan padang. Pergerakan bola yang bagus dan kedudukan formasi ketika menyerang lebih meyakinkan.

“Walaupun menang tetapi kebanyakkan jaringan terhasil daripada gol padang dan ia sesuatu yang menggembirakan pasukan. Malah, kami juga mencipta banyak pukulan sudut penalti.

“Kami akan berjumpa Korea sekali lagi di separuh akhir. Kami perlu keluar bermain seperti semalam (kelmarin) dan tingkatkan lagi circle penetratrion untuk dapatkan lebih banyak pukulan sudut penalti,” katanya.

Speedy Tigers akan meraih semangat dan keyakinan tambahan jika menang kali kedua ke atas Korea Selatan malam ini selepas tewas dua kali kepada lawan itu sewaktu Piala Negara-Negara FIH di Afrika Selatan tahun lalu.

Authors

Media Variasi

View all posts

Diyana Rahip

View all posts

View all posts

View all posts


Masjid Ibnu Sina di Titiwangsa musnah dalam kebakaran

KUALA LUMPUR: Kariah Masjid Ibnu Sina di Taman Tasik Titiwangsa, di sini, tidak sempat menunaikan solat sunat tarawih pertama malam ini, apabila hampir 90 peratus ruangan masjid itu musnah dalam kebakaran kira-kira 7 malam Rabu.

Jurucakap Pusat Gerakan Operasi Jabatan Bomba dan Penyelamat Kuala Lumpur ketika dihubungi Bernama berkata, pihaknya menerima panggilan kecemasan pada  7.10 petang, sebelum tiba di tempat kejadian pada 7.17 malam.

“Sebanyak tiga jentera bomba dari Balai Bomba dan Penyelamat (BBP) Setapak, BBP Jalan Tun Razak dan BBP Hang Tuah dengan kekuatan 21 anggota, bergegas ke tempat kejadian sebaik menerima panggilan kecemasan.

“Kebakaran melibatkan ruangan solat di dalam masjid dengan angaran kemusnahan sebanyak 90 peratus,” katanya.

Jurucakap itu berkata kebakaran dapat dikawal pada 7.27 malam dan berjaya dipadamkan sepenuhnya pada 9.36 malam tadi.

Semasa kejadian tiada jemaah masjid, manakala  punca kebakaran serta anggaran kerugian masih dalam siasatan. – BERNAMA


SPRM laksana program bersasar, cegah isu kartel dan ketirisan dana kerajaan

KUALA LUMPUR: Suruhanjaya Pencegahan Rasuah Malaysia (SPRM) melaksanakan program bersasar melibatkan sektor perolehan kerajaan, sektor dana awam/peruntukan kerajaan dan sektor penguatkuasaan sepanjang tahun ini bagi mencegah berlakunya amalan rasuah.

Pengarah Bahagian Pendidikan Masyarakat (PenMas) SPRM, Datuk Razim Mohd Noor berkata, program itu yang akan dilaksanakan menerusi bahagian berkenaan, memberi tumpuan terhadap isu kartel, ketirisan dana kerajaan, pelanggaran undang-undang dan ketidakcekapan dalam mengutip hasil kerajaan.

“Setakat April tahun ini, sebanyak 33 program bersama agensi penguatkuasaan telah diadakan di seluruh negara. Selain itu, sebanyak 74 program turut dijalankan bersama kementerian dan agensi kerajaan yang berisiko serta yang menerima peruntukan besar dalam Belanjawan 2023.

“Antaranya program dialog SPRM bersama Jabatan Kerja Raya yang diadakan bagi memastikan jabatan itu meneruskan tata kelola yang baik dalam pengurusan projek,” katanya dalam wawancara khas di Ibu Pejabat SPRM Putrajaya baru-baru ini.

Beliau berkata pada masa sama, SPRM turut mengambil pendekatan menyebarluaskan antirasuah menerusi pendidikan formal dan tidak formal di institusi pengajian tinggi awam dan swasta serta peringkat sekolah menengah dan rendah dengan kerjasama Kementerian Pendidikan (KPM) dan Kementerian Pendidikan Tinggi (KPT).

“Antaranya pelaksanaan Modul Kursus Integriti dan Antirasuah (KIAR) secara elektif yang telah ditawarkan kesemua Institusi Pengajian Tinggi Awam dan Swasta selain kursus KIAR Latihan Teknikal dan Vokasional (TVET) bagi pelajar pengambilan sijil dan diploma,” katanya.

Bagi program pendidikan tidak formal pula, SPRM menyasarkan pelajar sekolah rendah dan menengah melalui program Wira Anti Rasuah (WAR) serta program pertandingan bertema mengikut takwim KPM.

“Di peringkat pengajian tinggi pula, pengisian adalah berbentuk kelab seperti Angkatan Mahasiswa Antirasuah (AMAR), pertandingan Debat IPT Piala Ketua Pesuruhjaya SPRM, Konvensyen Mahasiswa Antirasuah, Konvensyen AMAR dan siri dialog mahasiswa bersama pegawai SPRM,” katanya.

Razim berkata, bagi pendekatan pendidikan tidak formal untuk masyarakat pula, ia disebar luas dalam program berbentuk kesedaran dan pengetahuan berkaitan antirasuah yang memfokus kepada golongan sasar.

“Ia dilaksanakan mengikut fungsi dan cawangan, contohnya jika agensi kerajaan, ia menyasarkan penjawat awam dan jika cawangan sosiobudaya pula, ia menyasarkan masyarakat dan pemimpin berpengaruh di dalam masyarakat,” katanya.

Mengulas persepsi dan aspek keberkesanan program yang telah dianjurkan, Razim berkata, 92.9 peratus daripada 6,471 responden terdiri daripada penjawat awam, pelajar, pekerja sektor swasta, orang awam dan badan bukan kerajaan (NGO) memberikan maklum balas inisiatif yang dilakukan oleh SPRM itu sebagai amat baik.

Beliau berkata, daripada 92.9 peratus responden itu, sebanyak 57.1 peratus merupakan penjawat awam; pelajar (24.7 peratus); pekerja sektor swasta (11.9 peratus); orang awam (4.3 peratus) dan NGO (1.9 peratus).

Dapatan itu diperoleh hasil Kajian Penilaian Keberkesanan Program Antirasuah SPRM 2022 yang dilaksanakan mulai 3 Mac 2022 selari dengan Seksyen 7(f) Akta SPRM 2009 iaitu mendidik dan mendapatkan sokongan masyarakat dalam memerangi rasuah.

Mengulas lanjut,  Razim berkata, hasil kajian itu juga mendapati sebanyak 93.8 peratus responden berpandangan segala tindakan membanteras rasuah yang dilakukan SPRM adalah sangat berkesan.

Katanya pada masa sama, SPRM akan memperkenalkan Kajian Mengenai Rasuah di Malaysia (MaCos) dengan kerjasama Jabatan Perangkaan Malaysia (DOSM), selaku agensi utama dalam bidang perangkaan.

Beliau berkata kajian itu akan melibatkan khidmat tenaga pakar serta bantuan teknikal daripada Pejabat Pertubuhan Bangsa-Bangsa Bersatu Mengenai Dadah dan Jenayah (UNODC) selain ahli akademik Universiti Kebangsaan Malaysia.

“Kajian ini akan menggunakan kerangka konseptual berdasarkan indikasi persepsi, pengalaman dan data pentadbiran. Maka akan ada tinjauan-tinjauan yang akan dijalankan berasaskan modul penduduk, perniagaan dan penjawat awam,” katanya. – BERNAMA


Perak terus alami kekalahan, tewas 0-1 ke atas KL City

KUALA LUMPUR: Perak FC terus dirundum malang apabila mengalami kekalahan keempat berturut-turut, kali ini 1-0 di tangan Kuala Lumpur City FC (KL City) pada aksi Liga Super di  Stadium Bolasepak Kuala Lumpur,  malam tadi.

Kedua-dua pasukan bermula seimbang mengatur gerak dalam usaha memburu jaringan namun gagal memecah kebuntuan pada minit awal perlawanan.

Skuad City Boys kemudian mendahului The Bos Gaurus pada hujung babak pertama menerusi jaringan tunggal Sebastian Avanzini yang menanduk masuk bola ke gawang pihak lawan selepas menerima hantaran  pemain naturalisasi Paulo Josue yang menerima sepakan percuma daripada pengadil.

Babak kedua perlawanan,  kedua-dua pasukan cuba menokok jaringan dalam usaha mengutip tiga mata berharga namun ianya berakhir dengan kebuntuan dan keputusan itu kekal sehingga wisel penamat ditiup.

Kemenangan yang diraih anak buah Bojan Hodak itu memberi kelebihan kepada mereka untuk mendaki dua anak tangga kepada kedudukan kelapan liga selepas menerima tiga mata.

Sementara itu, perlawanan yang berlangsung di Stadium Darul Makmur, Kuantan, Pahang menyaksikan pasukan Sri Pahang FC mencatat kemenangan tipis 1-0 ke atas Kelantan United FC.

Babak pertama menyaksikan kedua-dua pasukan berusaha memburu jaringan namun gagal memecah kebuntuan.

Bersambung babak kedua, skuad tuan rumah dilihat menggandakan usaha melancarkan serangan ke arah kubu lawan untuk memecah kebuntuan tanpa gol perlawanan namun hanya membuahkan hasil pada minit kecederaan menerusi Stefano Brundo yang menerima hantaran rakan sepasukan Nor Azam Azih

Keputusan 1-0 yang berpihak kepada Sri Pahang kekal sehingga wisel penamat ditiupkan sekali gus meletakkan pasukan itu naik di tangga ketiga liga.

Di Seremban, Sabah terpaksa akur berkongsi mata bersama Negeri Sembilan FC (NSFC) selepas seri 1-1 di Stadium Tuanku Abdul Rahman, Paroi.

Kedua-dua pasukan dilihat saling mengasak dan berbalas serangan namun tuan rumah terlebih dahulu membuka tirai jaringan melalui sepakan percuma yang diambil Tommy Mawar Mada pada minit ke-20.

Memasuki babak kedua perlawanan, Sabah FC yang terus menggandakan usaha dengan beberapa percubaan dilakukan di hadapan gawang gol tuan rumah akhirnya berjaya menyamakan kedudukan melalui tandukan kencang Park Tae-su pada minit ke-75. – BERNAMA